“Sharnaaz Berhak Bahagia, Saya Doa Yang Terbaik” – Azira Syafinaz

Pelakon dan penyanyi Azira Syafinaz tumpang gembira melihat kebahagiaan pelakon Sharnaaz Ahmad dan teman barunya, Amelia Christie.

Memetik Kosmo, Azira berkata Sharnaaz juga berhak bahagia dengan siapa saja wanita pilihannya serta mendoakan yang terbaik.

“Sharnaaz berhak bahagia dengan mana-mana wanita pilihannya. Saya doa yang terbaik buat dia (Sharnaaz). Dengan siapapun dia keluar atau berkawan, saya rasa dia berhak untuk bahagia. Dia pun seorang ayah dan semestinya, dia ada impian bina keluarga baharu sendiri,” katanya.

Dalam pada itu, Azira berkata dia tiada langsung rasa iri hati melihat pasangan itu serta mengatakan dia dan Sharnaaz hanya berkawan.

“Saya tengok video itu yang mereka pergi malam gala Polis EVO 3 bersama. Okey dan itu bagus buat mereka.

“Saya pun tiada rasa iri hati pun. Saya dengan Sharnaaz pun sekadar berkawan. Sebab itu saya selalu rasa kelakar sebab sejujurnya, saya bukan jenis nak sibuk pasal hal orang. Kalau dia ada teman wanita baharu pun, saya okey,” katanya.

Terdahulu, timbul gosip yang mendakwa Sharnaaz dan Azira sedang bercinta. Malah, mereka juga dilihat mesra dan berbalas-balas komen dalam media sosial masing-masing.


Tak Sampai Setahun Cerai, Bekas Isteri Tegar Kahwin Lagi

Bekas isteri kepada penyanyi, Tegar Septian iaitu Sarah Sheilka selamat melangsungkan perkahwinan dengan jejaka pilihan hati dikenali sebagai Andi di sebuah hotel mewah, di Jakarta, Ahad lalu.

Memetik Harian Metro, difahamkan belum sampai setahun perceraiannya dengan penyanyi yang popular dengan lagu Aku Yang Dulu Bukanlah Yang Sekarang itu.

BACA: Ditipu Bekas Isteri, Tegar Septian Baru Tahu Anak Bukan Dari Benih Sendiri

Menerusi Instagram, Sarah dilihat ada berkongsikan gambar bersama suami barunya. Rata-rata netizen mengucapkan tahniah buat pasangan tersebut serta mendoakan rumah tangga mereka berkekalan.

Terdahulu, Sarah mendirikan rumah tangga bersama Tegar pada Mac 2020 namun berpisah pada Jun tahun lalu. Pasangan itu dikurniakan seorang cahaya mata Abidzar Oktaviano Putra Septian.

Difahamkan, punca perceraian yang berlaku antara mereka adalah kerana masalah kewangan serta kecurangan yang dilakukan oleh bekas suaminya.


Rambut Tak Siap, Isteri Haqiem Rusli Dikritik Selekeh Pergi Majlis

Sejak bulan lalu, nama isteri kepada penyanyi Haqiem Rusli iaitu Anis Sofea menjadi bualan apabila membuat keputusan tidak lagi berhijab sejak Syawal lalu.

Baru-baru ini, menerusi perkongsian di TikTok Anis dilihat hadir ke sebuah majlis dan dilantik sebagai duta sebuah produk kecantikan.

Menerusi video itu, Anis tampil memakai busana berwarna biru gelap bersama seorang wanita dipercayai pengasas jenama tersebut.

Replying to @Mawar Nazlin?? the face of mixberry terbaru !!! Bukan sekadar ambassador tapi dy mmg dh consume since tahun lepas lagi uola

Kelihatan, ketika di sesi pelancaran Anis menanda tangan ‘board’ yang terpampang wajah dan namanya sebagai duta produk berkenaan.

Bagaimanapun, di ruangan komen video di TikTok, rata-rata netizen mengkritik fesyen rambut Anis yang hanya dikepit sahaja ketika hadir ke majlis berkenaan.

Malah, ada yang mengatakan stail rambut Anis itu seperti yang mereka selalu lakukan di rumah serta meminta supaya mengupah hair stylist sekiranya hadir ke majlis seperti sedemikian.

Tidak kurang juga, ada yang mengatakan penampilan pengasas produk tersebut lebih menyerlah dibandingkan dengan Anis.


Zizan Razak Akui ‘Perfectionist’, Cerewet Pilih Calon Isteri

Pelawak Zizan Razak mengakui sikap mementingkan kesempurnaan baik dari segi personaliti mahupun dalam kerjaya menjadi punca dirinya belum bertemu jodoh.

Memetik Kosmo, Zizan berkata dirinya seorang yang cerewet dan kerjayanya sebagai anak seni menjadikan dirinya individu sensitif sehingga memilih termasuk dalam soal memilih calon isteri.

“Sebenarnya saya cerewet dan ‘perfectionist’. Kadang-kadang orangnya apabila jumpa di luar (wanita) cantik, tetapi apabila melihat cara bercakap, kasar sikit saya pun, alamak macam mana ni,” katanya.

Sementara itu, Zizan berkata dia juga bimbang untuk melalui alam rumah tangga apatah lagi rutin kerjanya yang tidak menentu.

“Kerja saya pun satu hal lain. Pelawak majoritinya sensitif dan bukan semua orang faham. Saya balik lewat pagi, dengan ibu pun kami kadangkala seminggu tak jumpa.

“Jadi siapakah bakal isteri saya yang boleh tunggu begini. Mungkin seminggu dua dia kata okey tapi kalau bertahun begitu, bolehkah dia terima.

“Sejujurnya saya banyak fikirkan orang, bukan mahu si dia sahaja yang sempurna, tetapi saya juga inginkan kesempurnaan untuknya,” katanya.

Dalam pada itu, Zizan mendedahkan dia pernah meminta ibunya untuk mencarikan calon isteri serta berharap wanita itu dapat menerima sikapnya seorang yang serius.

“Dalam televisyen saya memang kelakar, tetapi di belakang saya adalah lelaki yang sangat serius. Orang tidak tahu perkara itu, sebab itu saya kata pelawak ini bukan orang gila.

“Saya takut bakal isteri beri tanggapan berbeza. Seseorang itu perlu terima saya bukan sebagai pelawak. Jadi seeloknya sekarang saya fokus dahulu terhadap kerjaya,” katanya.


Bakal Tunai Haji, Zul Ariffin Berangkat Ke Tanah Suci 10 Jun Ini

Pelakon Zul Ariffin meluahkan rasa syukur apabila bakal menjadi tetamu Allah bagi mengerjakan ibadah haji pada tahun ini.

Memetik mStar Online, Zul berkata sepatutnya dia berangkal lebih awal ke Tanah Suci Mekah namun terpaksa bertolak pada 10 Jun kerana ada penggambaran yang perlu diselesaikan.

BACA: “Daripada Buat Benda Mengarut, Lebih Baik Duduk Di Mekah” – Zul Ariffin

“Saya sepatutnya berangkat lebih awal namun terpaksa dianjakkan ke minggu kedua iaitu 10 Jun disebabkan perlu menyelesaikan baki penggambaran.

“Alhamdulillah tiada rasa gementar tapi ada beberapa perkara perlu saya siapkan terlebih dahulu seperti menghadiri kursus haji. Kena ‘laju’ juga sebab saya ada lebih kurang seminggu untuk bersedia sebelum bertolak,” katanya.

Sementara itu, Zul berkata dia tidak pasti tawaran diterima untuk menunaikan haji itu menerusi cara VIP (very important person) atau sebaliknya, namun dia menganggap tawaran itu sebagai durian runtuh untuknya.

“Saya rasa (mengerjakan haji cara VIP). Saya dapat jemputan untuk pergi haji, jadi saya pergi bersama-sama tim saya. Saya tak pergi melalui Tabung Haji.

“Saya dah pergi tiga kali buat umrah sejak Ogos lepas, kalau ikut perancangan sebelum ini saya nak puasa dan raya di sana tapi sebab penggambaran tak dapat. Tapi dapat pula pergi haji, cantiklah saya anggap rezeki,” katanya.

Dalam pada itu, Zul mengakui bimbang dengan dugaan perlu dihadapi disana dimana cuaca dikhabarkan agak panas di sana.

“Saya sebenarnya ada projek tapi terpaksa ditunda sebab nak mengerjakan haji. Kalau umrah saya mungkin dah tahu tapi haji belum lagi.

“Kita nak kena pergi awal, dengan ramai orang dan musim panas. Jadi saya terpaksa tunda projek yang kerana bimbang tak dapat beri komitmen.

“Saya teruja nak mengerjakan haji, cuma lautan manusia itu tak tengok lagi sebab musim haji selalu kita tengok dalam televisyen ini kita lalui pula dengan musim panas,” katanya.


Jari Putus, Shahronizam Kesal Seniman Tak Tanya Khabar

Pelakon Shahronizam Noor terkilan apabila tiada wakil daripada Persatuan Seniman Malaysia (Seniman) langsung tidak bertanya khabar selepas insiden putus jari kelingking pada bulan lalu.

Memetik BH Online, Shahronizam berkata dia bukan mahukan bantuan tetapi berharap ada yang tampil bertanyakan mengenai keadaannya kerana dia sudah lama dalam industri seni.

“Cerita saya putus jari ramai yang tahu dan mereka (SENIMAN) juga mesti tahu. Mungkin saya tidak cukup kontroversi untuk diambil tahu.

“Tiada siapa bertanya khabar walaupun saya kenal presidennya. Saya sedikit kecewa sebab sudah lama dalam industri seni.

“Hanya kawan-kawan artis yang terdekat bertanya khabar. Tetapi, wakil SENIMAN tiada mesej atau menjenguk, itu membuatkan saya terkilan.

“Kami bukan tidak mengenali antara satu sama lain. Saya tidak minta bantuan, cuma cukuplah jika bertanya khabar. Sekurang-kurangnya mereka ambil peduli sebab saya sudah lama, tetapi mereka tidak bertanya apa pun,” katanya.

Lebih membuatkan pelakon berusia 50 tahun itu kecewa apabila rakan dalam Seniman juga tidak ada yang menghubunginya meskipun dia adalah ahli.

Dalam pada itu, Sahronizam yang juga suami kepada penyanyi Safura Yaacob berkata dia reda dengan insiden yang berlaku dan ianya tidak menjejaskan kerjaya lakonannya. Namun, dia terpaksa menolak beberapa tawaran kerana keadaan jarinya masih belum pulih.

“Tawaran lakonan tiada masalah walaupun jari saya seperti ini. Saya mengambil keputusan berehat dalam satu tempoh agak lama sebab kecederaan. Bila tolak tawaran bermakna tiada kerja.

“Saya reda dengan apa yang berlaku, semuanya hanya pinjaman Allah. Hari ini mungkin jari, esok lusa boleh jadi anggota lain,” katanya.

Terdahulu, jari kelingking Sahrinizam putus selepas pisau terlepas daripada pegangan ketika memotong ayam di rumahnya pada April lalu.


Hebat Betul EDA Ni Siap Boleh Ubah Memori!

Setiap daripada kita pastinya mempunyai kenangan silam yang tak mudah untuk dilupakan. Lebih parah lagi kalau melibatkan kenangan pahit yang menghantui setiap saat. Lagi-lagi bab kekasih durjana!

Orang boleh cakap move on je lah benda dah lepas, tapi kadang-kadang benda yang kita tak nak ingat tu lah tiba-tiba muncul dalam ingatan kita. Tak ke seksa namanya tu!

Tapi bila ada agensi yang secanggih ni di Malaysia, terasa nak mencuba pula! Sekurang-kurangnya dapat juga hidup tenang dengan memori indah sekarang ni.

Kalau korang nak tahu Electic Dust Agency ni mampu membuatkan korang lupa kisah derita korang seolah-olah benda tersebut tak pernah terjadi dalam hidup.

Jangan tak tahu, ada je orang yang terima rasuah tapi bila disoal siasat selepas beliau menerima perkhidmatan dari EDA ni, terus beliau lupa bagaimana beliau memperoleh duit yang begitu banyak. Ala seperti Dato Jefri dalam klip video ni.

Paling hebat sekali, seorang isteri mampu melupakan tentang kecurangan suaminya. OMG cannot brain! Mana mungkin perkara sebegitu mampu dihapuskan dari ingatan seseorang dengan begitu mudah.

Tapi dengan adanya EDA agency semuanya bagaikan petik jari dan dengan sekelip mata jer mampu melupakan apa yang berlaku.

Tapi nak juga tahu, sejauh mana benda ini boleh diterima oleh otak manusia dan sejauh mana keberkesanannya. Adakah bila menggunakan perkhidmatan EDA ini akan ada kesan sampingan?

Semua ini bakal terjawab dalam drama bersiri Alter-Naratif yang bakal ditayangkan di Viu tak lama lagi.

Mampukan mememori seseorang dipindahkan atau dilupuskan sehingga membuatkan seseorang itu benar-benar lupa apa yang terjadi.

Jika sebelum ini, ada yang katakan minum jer air semut terus hilang memori lama. Persoalannya berkesan ke? Siapa yang dah try tu, cer jawab tengok, berkesan ke tak? hihi

Tapi canggihnya dalam drama bersiri ini dengan hanya menggunakan teknologi EDA yang pertama di Malaysia setiap orang mampu melupakan kenangan pahit mereka menerusi teknologi ini.

Bagi korang yang ada banyak kenangan pahit tu jangan lepaskan peluang untuk mengetahui dengan lebih mendalam mengenai EDA.

Sama-sama kita nantikan Alter-Naratif di Viu dan jangan tak tahu, korang juga boleh saksikan episode pertama di Viu secara percuma yang ditawarkan oleh EDA dalam masa yang sama boleh menontonnya dengan tenang dan melupakan perkara lain.

Persoalan sekarang, adakah korang tahu dan pernah dengar tentang EDA pertama di Malaysia yang boleh membantu mengubah ingatan?


Bergambar Rapat Dengan Lelaki, Neelofa Ditegur Netizen

Baru-baru ini, seorang pengguna TikTok ada memuat naik video memaparkan selebriti popular, Neelofa berada di sebuah majlis produk kecantikan terkenal, Lancome.

Menerusi video tersebut, Neelofa dilihat sedang bergambar bersama pelakon Daiyan Trisha dan seorang lelaki dipercayai peminat.

Perkongsian video itu mendapat pelbagai reaksi daripada netizen apabila Neelofa dikatakan bergambar terlalu rapat dengan lelaki tersebut.

Bila kau kene poses ala poster Lancome Be Likee!!! Tabah la yee [email protected] @Daiyan Trisha #neelofa #daiyantrisha #lancomemy #keceriaanbersamalancome #neelofafans #tiktoknalaysia?? #artismalaysia#fyp?

Diruangan komen, rata-rata netizen menegur selebriti popular itu kerana lelaki tersebut bukan mahram dan ada yang tertanya-tanya siapa lelaki berkenaan.

Sementara itu, ada yang bertanyakan mengapa Neelofa dilihat bergambar rapat. Namun, ada yang mengatakan baju dipakai selebriti itu besar dan jika terkena pun pada baju bukan badan.


“Sampai Hari Ini Saya Tak Makan Pisang…” – Tiz Zaqyah

Baru-baru ini, pelakon Tiz Zaqyah mendedahkan sehingga hari ini dia tidak  menikmati buah pisang ketika berada di tempat awam.

Perkara itu didedahkan oleh Tiz di Twitter dimana sehingga hari ini dia tidak lagi berbuat demikian kerana tidak selesa dengan pemikiran kotor segelintir lelaki apabila wanita makan pisang.

“Sampai ke hari ini saya tak makan buat pisang di tempat awam disebabkan pemikiran kotor segelintir orang,” tulisnya.

Difahamkan Tiz berkongsikan perkara itu selepas mengulang ciap tweet seorang pengguna Twitter yang selalu berdepan situasi dimana tindakan yang dilakukan wanita sering disalah erti mereka yang berfikiran kotor.


Gambar Berkemban Sharifah Sakinah Undang Komen Lucah

Baru-baru ini, perkongsian pelakon Sharifah Sakinah menjadi perhatian ramai apabila memuat naik gambarnya memakai dres sequin merah jambu.

Terbaru, Sakinah mengejutkan ramai apabila memuat naik foto memaparkan dirinya seakan sedang berkemban.

Menerusi perkongsian itu, Sakinah turut berkongsikan tips kepada pengikut bagaiaman dia menjaga kulitnya yang berwarna keperangan.

Bagaimanapun, seperti sudah disangka perkongsian Sakinah itu mengundang kecaman sehingga ada yang meninggalkan komen berbaur lucah.

Malah, Sakinah turut membalas komen seorang individu yang meninggalkan komen berbaur lucah yang mahu ‘menjilat’ aktres berkenaan.


Posing Mendada, Hannah Delisha Ditegur Netizen

Sebut saja nama Hannah Delisha, sememangnya nama pelakon itu menjadi bualan ramai apatah lagi drama lakonannya Andai Itu Takdirnya sedang ditayangkan di kaca televisyen.

Bagaimanapun, perkongsian terbaru Hannah di Instagram menjadi bualan ramai apabila mempromosikan pakaian jenama keluarannya.

BACA: “Saya Tahu Bersentuhan Dengan Lelaki Ketika Berlakon itu Salah..” – Hannah Delisha

Rata-rata netizen kurang senang dengan posing ‘mendada’ yang dilakukan oleh pelakon itu sehingga mengundang kecaman.

Diruangan komen, ada netizen menegur pelakon itu mengenai pemakaian tudung dimana bukan hanya menutup kepala sahaja tetapi menutup dada juga.

Meskipun ramai yang mengecam, namun ada yang memuji kecantikan pelakon itu. Malah, ada yang mengatakan Hannah seperti pelajar sekolah apabila tampil dengan imej sedemikian.


Dilabel Tak Cantik, Shaza Bae Dah Lali Dengan Kritikan

Pelakon yang kini meningkat naik, Shaza Bae mengakui dia sering menerima kritikan mengenai paras rupanya dan dikatakan tidak layak bergelar pelakon kerana tidak cantik.

Memetik Kosmo, juara Dewi Remaja 2019/2020 itu juga mendedahkan dia pernah dikatakan sebagai pemenang yang paling tidak cantik.

“Saya pernah menerima kritikan daripada beberapa pihak cakap saya tidak cukup cantik untuk jadi seorang pelakon.

“Selepas kejadian, saya diamkan diri sahaja cuma lebih bersemangat untuk bersiap cantik-cantik apabila keluar ke mana-mana,” katanya.

Bagaimanapun, Shaza Bae berkata kritikan dilemparkan tidak mematahkan semangatnya sebaliknya membuatkannya untuk menunjukkan yang terbaik.

“Netizen juga pernah cakap saya Dewi Remaja paling tidak cantik namun sudah lali dengan kritikan orang. Meskipun digelar tidak cantik, saya tetap akan menjaga penampilan setiap kali keluar. Bagi lakonan pula, saya akan pastikan dapat buat betul-betul dalam menjayakan sesebuah watak,” katanya.

Dalam pada itu, Shaza berkata dia sudah persiapkan diri untuk berdepan dengan komen-komen negatif netizen sebelum masuk ke dalam industri seni.

“Saya sendiri sudah bersedia dengan kritikan sebelum masuk ke dalam industri. Lagipun, saya lebih rela dikritik tentang wajah berbanding kredibiliti saya. Mungkin apabila orang cakap saya tidak cukup berbakat dalam lakonan saya akan lebih sakit hati,” katanya.


Hebat Betul Vakum Dari Kilang PerySmith Ni, Wajib Ada Setiap Rumah Jika Begini Caranya!

Setiap produk, daripada reka bentuk dan pembangunan kepada kawalan kualiti akan melalui proses yang teliti oleh pasukan profesional untuk memastikan produk memenuhi piawaian kualiti dan keselamatan tertentu.

PerySmith telah ditubuhkan pada 2018 dimana ibu pejabatnya kini terletak di China yang bertanggungjawab untuk reka bentuk produk, kawalan kualiti dan pembangunan produk. Sebelum produk PerySmith dijual kepada pelanggan, mereka menjalani ujian profesional, pemeriksaan dan pengesahan.

Pada 2021, PerySmith telah menubuhkan ibu pejabat Asia Tenggara yang terletak di Malaysia. Hal ini akan memudahkan pelanggan dalam membeli aksesori produk dan khidmat pelanggan serta memberikan perkhidmatan selepas jualan yang lebih baik.

Untuk pengetahuan semua, PerySmith akan mengendalikan segala-galanya daripada pengeluaran hingga jualan sebagai jenama mereka sendiri. Pada masa ini, mereka mempunyai enam kedai utama di Malaysia dan telah menghapuskan isu komisen tinggi yang dikenakan oleh pengedar bagi membolehkan pelanggan mendapatkan terus produk berkualiti tinggi pada harga kilang.

Semua produk akan disertakan jaminan sekurang-kurangnya dua tahun malah, alat ganti dan aksesori turut tersedia untuk dibeli.

Pernah dicalonkan sebagai jenama perkakas rumah nombor satu selama dua tahun berturut-turut, terdapat beberapa faktor PerySmith terus mendapat kepercayaan pengguna

Antaranya ialah, reka bentuk produk yang menarik, perkhidmatan selepas jualan, harga mampu milik, sentiasa mendapat penilaian lima bintang daripada pelanggan, reputasi yang baik dan jaminan kualiti produk.

Kini, PerySmith telah melancarkan model terbaharu vakum model XP6 mereka yang telah dinaiktaraf serba canggih pada 29 Mei ini menerusi platform Shopee malah, vakum ini disertakan dengan waranti selama 5 tahun.

Memperkenalkan reka bentuk serba baharu, pembersih vakum XP6 ini ultra ringan tanpa wayar yang dikuasakan oleh motor tahan lama tanpa berus 500w serta menggunakan teknologi penapisan teras xtreme yang memberikan sedutan kuat sehingga 32,000pa untuk memerangkap zarah halus sekecil 0.25 mikron.

Secara tidak langsung, ia akan memberikan anda satu pengalaman yang menakjubkan dengan kualiti vakum lebih tinggi.

Dilengkapi dengan paparan LED interaktif, ia berfungsi mengemas kini tahap bateri dalam masa sebenar dan menunjukkan mod kelajuan yang dipilih.

Bukan itu sahaja, ia dikuasakan oleh bateri li-ion boleh tanggal 25.9v 7-sel besar TENPOWER™ baharu dengan teknologi POWER CARE untuk meningkatkan penggunaan bateri sehingga 60 minit.

Sistem penapisan teras berfungsi memerangkap kotoran halus sehingga 99.97% yang berupaya memberikan udara bersih kepada pengguna.

Selain itu juga, anda akan mendapat kepala hama habuk, mop penyental, kaki vakum penjahit, berus lantai anti statik dengan lampu LED, sash nozzle. multi-crevice tools, bateri, wall docking, tiub aluminium dan motor.

Ha berbaloi kan? Bagi mereka yang ingin membeli, anda boleh dapatkannya pada hari pelancaran produk iaitu 29 Mei ini menerusi kedai Shopee rasmi PerySmith!

Menariknya, anda boleh mendapatkan harga pakej RM799 yang membawa diskaun sehingga 40%! Memang tawaran yang menakjubkan! Cepat rebut peluang ini dan buat pembelian anda!


Selebriti Gemar Berpantun, Langgan Pelacur Lelaki & Mak Nyah?

Sejak semalam hangat diperkatakan apabila seorang pengacara lelaki didakwa masih tidak insaf melakukan aktiviti tidak bermoral.

Memetik Utusan Online, selebriti itu didakwa pernah melanggan pelacur lelaki untuk memuaskan nafsu songsangnya.

Sumber cerita tersebut didakwa datangnya daripada salah seorang pelacur lelaki yang dilanggan oleh pengacara tersebut.

Keinginan seksual selebriti lelaki ini memang luar biasa apabila didakwa melanggan pelacur lelaki serta seorang mak nyah pada masa sama.

Selebriti tersebut didakwa sudah berkahwin dan mempunyai anak-anak. Malah, pengacara itu didakwa pandai bercakap mengenai agama, berkongsi tips rumah tangga dan tips motivasi hidup namun mempunyai sisi jijik yang tidak disangka.


Pelik Bangun Pagi Ada Orang Di Sebelah, Muna Shahirah Bahagia Bergelar Isteri

Tahniah diucapkan buat penyanyi Muna Shahirah yang sah bergelar isteri kepada Sean Tee Yeu Terng Abdullah dengan dua kali lafaz dalam majlis yang berlangsung di Dewan Jubli Intan Sultan Ibrahim, Mersing, Johor pada Sabtu lalu.

Memetik Harian Metro, Muna menerima mas kahwin sebanyak RM1,000 dan hantaran sebanyak RM60,000. Pihak perempuan menyerahkan tujuh dulang hantaran dan dibalas lima dulang daripada pihak lelaki.

Muna meluahkan rasa syukur majlis pernikahannya berjalan lancar dan bahagia apabila sudah bergelar isteri yang sah kepada Sean.

“Alhamdulillah, saya sudah bergelar isteri kepada Sean. Pada mulanya, saya memang pelik, bila bangun pagi ada orang di sebelah. Namun, saya berasa bahagia kerana kini kami sudah bergelar suami isteri yang sah,” katanya.

Dalam pada itu, Muna mengakui dia mempunyai tanggungjawab yang besar untuk membimbing suaminya yang juga mualaf.

“Jika nak diikutkan, suami memang sudah lama meminati agama Islam dan dia sudah memeluk Islam Januari lalu. Kami memang dalam fasa yang indah kerana sama-sama belajar agama.

“Saya juga terbuka hati untuk menerimanya dalam hidup kerana dia seorang yang ‘soft spoken’ dan menenangkan,” katanya.

Mengimbas kembali perkenalan pasangan itu, Muna dan Sean berkenalan menerusi permainan video PUBG sejak tiga tahun lalu.


“You Tak Malu Kan Terbawa I Masuk Televisyen?” – Watie

Umum mengetahui, minggu lalu Shuib Sepahtu dan tunangnya, Watie Hanifiah dijemput sebagai tetamu dalam program MeleTOP serta menjadi perhatian ramai.

Malah, tular di TikTok memaparkan gelagat Watie yang kelihatan gugup ketika bercakap menggunakan mikrofon di program  tersebut.

BACA: Gementar Nak Kahwin, Watie Akui Shuib Kelakar & Penuh Kejutan

Menerusi Instagram, Watie dilihat ada memuat naik semula momen tersebut serta menyatakan rancangan tersebut adalah momen manis mereka berdua dan akan disimpan sebagai kenangan.

“Simpan sini buat kenangan. Banyak benda sebenarnya pertama kali dengan encik tunang ni sebab tu tahap gabra tu kadang tak boleh nak bawak bincang dah.

“Dan bila scroll punya scroll telefon masing-masing, rupanya ni juga video pertama yang kami berdua ada untuk moment berdua sweet-sweet macam ini,” tulisnya.

Perkongsian Watie itu mendapat pelbagai reaksi daripada netizen yang memuji kecantikan usahawan itu serta tidak sangka tunang Shuib itu seorang yang pemalu.


“Keputusan Kembali Berkahwin Bukan Mudah, Saya Tak Mahu Gagal Lagi”

Pelakon Esma Daniel selamat bernikah kali ketiga dengan wanita pilihan dikenali Nuratira Mazlan, Sabtu lalu selepas enam tahun bergelar duda.

Memetik mStar Online, Esma berkata hatinya terbuka untuk kembali mendirikan rumah tangga selepas merasakan Atira adalah pasangan yang sesuai buatnya.

Pernah melalui pengalaman dua kali gagal dalam perkahwinan, Esma berdoa agar rumah tangga yang dibina kini adalah yang terakhir serta kekal hingga ke akhir hayat.

“Saya dah pernah dua kali gagal dalam rumah tangga. Jadi kali ini mestilah nak pastikan hubungan dengan isteri kekal hingga akhir hayat.

“Lima tahun saya menduda… keputusan untuk kembali berkahwin bukan satu yang mudah. Saya tak mahu gagal lagi,” katanya.

Dalam pada itu, Esma berkata dia pernah membawa Atira ke lokasi penggambaran agar isterinya itu memahami mengenai tugasnya sebagai pelakon.

“Maklumlah dia bukan seorang pelakon. Jadi saya selalu bawa dia ke set penggambaran supaya dia faham situasi, suasana dan kerja saya,” katanya.

Terdahulu, Esma pernah berkahwin dengan aktres Sherie Merlis pada 1992 namun bercerai pada 1997. Hasil perkongsian hidup, mereka dikurniakan dua cahaya mata.

Esma kemudian mendirikan rumah tangga dengan Nitra Sari Omar pada 2002 namun bercerai pada 2016. Mereka dikurniakan enam orang cahaya mata.


“Kalau Ada Ujian Bertunang Sekalipun Tak Akan Saya Nak Kongsikan” – Syafiq Kyle

Bakal mendirikan rumah tangga, pelakon Syafiq Kyle berkata antara persiapan yang dilakukan adalah memastikan dirinya bersedia memikul tanggungjawab sebagai seorang suami.

Memetik Oh Bulan, Syafiq berkata dia banyak meminta mendapat serta bertanya dengan orang sekeliling mengenai hal menguruskan keluarga.

BACA: Syafiq Kyle Banyak Tengok Ceramah Agama Persediaan Untuk Jadi Suami

“Sama seperti apa yang saya kongsikan sebelum ini, ini perkahwinan pertama dan ini merupakan persiapan pertama yang pernah saya buat.

“Saya banyak bertanya kepada orang-orang terdekat bagaimana mereka menguruskan keluarga, menjaga isteri, anak-anak dan sebagainya.

“Secara spesifik mungkin saya ada pengalaman menguruskan kehidupan peribadi, jadi saya gunakan juga pengalaman yang ada, suai dan padankan.

“Yang penting jangan malu bertanya, apa dugaan orang lain saya boleh ambil pelajaran daripada situ,” katanya.

Ditanya sama ada dilanda ujian sepanjang tempoh pertunangan, pelakon berusia 30 tahun itu enggan mengulas lanjut dan biar hanya dia sahaja yang mengetahui.

“Alhamdulillah, baik semuanya. Tapi kalau ada ujian bertunang sekali pun tak akan saya nak kongsikan kepada umum.

“Sekiranya ada atau tidak ujian itu hanya saya sendiri yang mengetahui. Perkahwinan ini merupakan yang pertama untuk saya. Banyak hal yang saya belajar dan kawal menguruskan perkara begini (perkahwinan). Saya perlukan sokongan juga orang sekeliling,” katanya.


Peminat Puji MK K-Clique Belum Mandi Pun Hensem

Pasti ramai tahu, penyanyi rap, MK K-Clique sememangnya menjadi pujaan ramai wanita lebih-lebih lagi wajahnya yang kacak.

Baru-baru ini, MK dilihat ada memuat naik video di TikTok yang menjadi kegilaan ramai wanita apabila dilihat tidak memakai baju.

Menerusi video itu, MK yang dikatakan masih belum mandi tetapi memilih untuk bertiktok terlebih dahulu.

Perkongsian MK itu mendapat pelbagai reaksi daripada netizen yang memuji penyanyi itu tetap dilihat kacak meskipun belum mandi.


Ameng Uji Bakal Menantu Baca Al-Fatihah Sebelum Restu Kahwin

Anak penerbit popular, Datuk A Aida dan bekas suami, penyanyi Ameng iaitu Wan Az Aleesa Wan Aminuddin, selamat mengikat tali pertunangan dengan juruterbang, Zain Azrai Abdul Aziz di Janda Baik hari ini.

Memetik BH Online, Ameng memberi restu kepada anaknya kerana melihat bakal menantunya itu seorang lelaki seimbang dunia dan akhirat.

Menurut Ameng, dia turut menguji bakal menantunya dengan membaca surah Al-Fatihah sebelum melepaskan anaknya itu.

“Saya tahu mereka dah berkawan lama. Sekejap putus, sekejap kembali bersama. Zain sememangnya seorang lelaki yang baik.

“Saya nampak seimbang dunia akhirat sebab perkara perkara pertama yang saya uji adalah memintanya membaca surah al-Fatihah.

“Alhamdulillah, bacaan sempurna. Daripada segi agama, saya tidak nampak ada masalah. Saya memang berkenan dan tahu Zain mampu menjaga anak saya dengan baik,” katanya.

Dalam pada itu, Ameng berkata dia tidak menyangka anaknya itu bakal melangkah ke fasa perkahwinan sebelum mencecah usia 30 tahun kerana dia seorang yang obses belajar.

“Saya tidak sangka Aleesa ingin berkahwin secepat ini. Sebab dia jenis terlalu obses belajar. Saya ingatkan Aleesa tidak mahu berkahwin disebabkan pengalaman kegagalan perkahwinan yang terjadi antara saya dengan ibunya sebelum ini,” katanya.

Sementara itu, air mata Aida gugur pada majlis tersebut apatah lagi anak sulungnya itu bakal mendirikan rumah tangga dan bergelar isteri orang tidak lama lagi.

“Saya jaga Aleesa dari kecil. Tiba-tiba, akan dilepaskan menjadi milik orang. Selama ini, ke mana sahaja Aleesa pergi, saya tahu. Sekarang, dia akan jadi milik orang sepenuhnya.

“Aleesa sudah tidak tinggal dengan saya dan akan ikut suami. Kalau diikutkan memang saya tak nak lepaskan, tetapi ini adalah fasa kehidupan yang saya perlu hadapi. Namun, saya reda untuk kebaikan Aleesa,” katanya.


“Antara Artis Yang ‘Mencabar’ Nafsu Saya Adalah Che Ta” – David Teo

Penerbit terkenal, Datuk David Teo mengakui pernah berdepan kesukaran untuk berdepan dengan Rozita Che Wan kerana kecantikan pelakon itu.

Memetik Utusan Online, David berkata Rozita atau lebih mesra disapa Che Ta mempunyai kecantikan tersendiri dan bukan mudah untuk bertentang mata.

BACA: “Istiqamah Dalam Berhijab Memang Susah Tapi Tuhan Pasti Dengar Hati Kita” – David Teo

“Antara artis yang ‘mencabar’ nafsu saya adalah Rozita Che Wan. Tapi bukannya dia goda saya, cuma bagi saya dia sangat cantik, bulu matanya menggoda.

“Kami pernah bekerjasama dalam sebuah filem dimana dia lakonkan 17 babak kesemuanya. Memang sukar untuk berurusan dengannya kerana dia terlalu cantik.

“Membuatkan saya terpaksa mengalih pandangan ke arah lain agar tidak bertentang mata dengannya,” katanya.

Dalam pada itu, David mengakui pernah berdepan pengalaman digoda sepanjang berkecimpung dalam industri seni namun berjaya menepis godaan tersebut.

“Sepanjang menjadi penerbit, saya tidak pernah digosipkan berskandal dengan mana-mana pelakon wanita. Memang saya pernah digoda, tapi saya berjaya tepis,” katanya.


“Kalau Kongkong Ke Arah Kebaikan, Apa Salahnya?” – Sharnaaz

Kehadiran Sharnaaz Ahmad bersama seorang wanita yang memaut tangan aktor berkenaan ketika menghadiri majlis tayangan filem Polis Evo 3 menjadi perhatian ramai.

Memetik Harian Metro, Sharnaaz bagaimanapun berkata dia dan wanita yang juga pelakon dikenali sebagai Amelia Christie itu masih dalam fasa berkawan.

Dalam pada itu, sebelum ini Sharnaaz yang mengatakan tidak mahu kekasih atau bakal isteri dikalangan selebriti, aktor itu berkata mungkin selepas ini Amelia tidak lagi bergelar artis.

“Yang penting kita tengok mana yang terbaik. Saya okey saja. Saya berkawan dengan semua orang,” katanya.

Sementara itu, Sharnaaz tampil menjawab dakwaan kononnya dia suka mengongkong kekasihnya. Sharnaaz berkata mengongkong itu adalah tanda dia peduli kepada Amelia dan tiada salahnya jika dia berbuat demikian untuk kebaikan.

“Kalau tak kawal baik kita tak payah peduli. Jadi ikut dialah nak jadi apa dan buat macam mana. Itu hak dia tapi bagi saya kawal itu ada banyak fasa. Kalau kita kawal tandanya kita nak dia jadi yang terbaik.

“Kalau kita kawal itu terlalu merepek, maka merepek la jadinya. Kalau kawal untuk kebaikan apa salahnya daripada dia merambu jadi mat rempit atau bohsia,” katanya.


Isteri Fizo Omar Selamat Lahirkan Bayi Perempuan

Pelakon dan usahawan, Fizo Omar berkongsikan isterinya Fazeera Nazri selamat melahirkan cahaya mata kedua mereka di sebuah pusat perubatan di Seri Kembangan,  petang tadi.

Menerusi satu perkongsian di Instagram, Fizo bersyukur proses kelahiran bayi perempuan secara normal itu berjalan lancar.

“Syukur alhamdulillah. Isteri saya @ffezyranesry telah pun selamat melahirkan bayi perempuan seberat 3.07 kilogram pada jam 5.57 petang tad di @andorrahospitalofficial.

“Syukur Ya Allah, semuanya di permudahkan dan berjalan lancar. Hanya mengambil masa beberapa jam sahaja di labour room untuk melahirkan secara normal,” tulisnya.

Sementara itu, Fizo menyifatkan ia adalah pengalaman berharga apabila berpeluang menyambut sendiri kelahiran bayinya.

“Pengalaman yang sangat berharga dalam hidup saya apabila diberi peluang untuk menyaksikan proses bersalin dan diberi peluang untuk menyambut sendiri bayi keluar dari rahim ibunya. Ya Allah, tak terkata.

“Terima kasih buat doktor Kamsiah dan seluruh warga @andorrahospitalofficial di atas pengalaman yang luar biasa ini dan layanan yang sangat baik,” kongsinya.


Zizie Ezette Tayang Bentuk Badan Hasil Workout Jadi Perhatian Netizen

Sejak kebelakangan ini, penampilan pelakon Datin Seri Zizie Izette menjadi perhatian ramai apabila dilihat tidak lagi bertudung.

Baru-baru ini, perkongsian Zizie mencuri perhatian apabila memuat naik beberapa keping gambar yang mengenakan pakaian senaman.

Menurut Zizie dia kini lebih yakin dengan diri sendiri hasil melakukan pelbagai senaman bersama jurulatih peribadinya benama Gigi Couzin yang banyak memberi tunjuk ajar.

Perkongsian Zizie itu mendapat pelbagai reaksi daripada netizen yang memuji bentuk badan isteri kepada Ahli Parlimen Kinabatangan, Datuk Seri Bung Moktar itu.


Bella Astillah Teringin Bawa Watak Penyondol

Pelakon dan penyanyi Bella Astillah berkata dia bersedia untuk melakonkan watak ‘penyondol’ selepas ini jika diberi peluang.

Memetik Harian Metro, Bella berkata dia mahu mencuba watak tersebut yang sememangnya ada dalam dunia realiti serta mahu merasai perasaan si penyondol.

BACA: Bella Astillah Maafkan Tapi Tak Akan Lupa Perbuatan Sophia AlBarakbah

“Kalau ada tawaran watak itu saya akan menerimanya sekarang. Saya okay saja untuk melakonkan watak itu sebab mahu tahu apa yang mereka (penyondol) rasa? Seronok ke?

“Bukankah hidup sebagai ‘penyondol’ menjadi tidak tenang dan berasa takut?,” katanya.

Sementara itu, Bella berkata dia terbuka untuk menerima apa saja watak yang lebih mencabar berbanding sebelum ini termasuk watak jahat.

“Saya percaya setiap watak yang dijayakan adalah sebahagian daripada proses pembelajaran untuk menjadi lebih bagus dalam bidang lakonan.

“Saya berharap dapat peluang melakonkan watak jahat yang mampu mencabar lakonan sedia ada selepas ini,” katanya.


Bimbang Hati Berbolak-Balik, Anzalna Nasir Enggan Kongsi Kisah Hijrah

Biarpun sudah dua tahun membuat keputusan untuk tampil berhijab, pelakon Anzalna Nasir mengakui masih bimbang tentang apa yang terjadi di masa hadapan.

Memetik BH Online, Anzalna berkata dia sering berfikir mengenai ujian yang bakal dihadapi kerana takut ia mampu membuatkan hatinya berbolak- balik.

“Sebenarnya saya tidak mahu ulas mengenai penghijrahan ini disebabkan saya tidak tahu apa yang bakal terjadi pada masa hadapan.

“Sejujurnya, sukar untuk istiqamah selepas berhijab sejak dua tahun lalu. Cuma, saya berdoa boleh kekal berhijab sampai bila-bila. Sebab ini antara saya dengan Tuhan, bukan dengan manusia,” katanya.

Dalam pada itu, Anzalna berkata dia berharap orang ramai dapat mendoakannya untuk kekal menutup aurat dan berimej muslimah.

Sementara itu, meskipun sudah tampil dengan imej baru namun tawaran lakonan masih banyak diterima. Bagaimanapun, dia belum bersedia kembali berlakon kerana mahu memberi tumpuan pada keluarga.

“Saya bersyukur rezeki dalam bidang lakonan tidak pernah putus. Saya tetap menerima banyak tawaran. Buat masa ini, saya lebih utamakan keluarga. Suami tidak menghalang dan sentiasa memberi sokongan terhadap apa yang saya suka lakukan termasuk lakonan,” katanya.


“Saya Sayang Suami Kerana Allah” – Amyra Rosli

Pelakon Amyra Rosli tidak mahu terlalu ambil pusing mengenai isu penyondol yang hangat diperkatakan dan meletakkan kepercayaan 100 peratus terhadap suaminya, Amar Baharin.

Memetik Kosmo, Amyra berkata cintanya terhadap suami adalah kerana Allah dan dia percaya bahawa ia merupakan tunjang kebahagiaan hubungan mereka.

BACA: “Amyra Rosli Elak Adegan Bersentuhan, Kenapa Suami Tak Buat Perkara Sama?”

“Saya sayang dia kerana Allah, jadi saya tiada rasa apa-apa kalau dia keluar bekerja atau dia bergaul di luar, saya tidak kisah.

“Apabila kita terlalu serius dan terlalu memikirkan masalah orang luar, secara tidak langsung akan mencemarkan hubungan yang asalnya harmoni. Tidak perlu jadi toksik, bahagialah ikut cara kita sahaja,” katanya.

Dalam pada itu, Amyra meluahkan rasa syukur dikurniakan suami yang sangat memahami emosinya sebagai seorang wanita, isteri dan ibu.

Malah, Amar turut menitipkan pesanan supaya tidak berkongsikan di media sosial jika ada masalah bimbang ia hanya memburukkan lagi.

“Apabila ada masalah, kami akan bersemuka dan bincang baik-baik. Amar pesan supaya jangan kongsi apa-apa kerana media sosial akan lebih mengeruhkan keadaan.

“Perempuan lain sikit, bila emosi berkecamuk dan letak emosi dalam media sosial, kita akan lagi terbakar, ramai lagi orang akan hasut,” katanya.


Netizen Dakwa Wajah Watie Iras Rosmah Mansor Masa Muda

Baru-baru ini, pelawak Shuib Sepahtu dan tunangnya, Watie Hanifiah dijemput sebagai tetamu dalam program MeleTOP sekaligus mendapat perhatian ramai.

Pertama kali muncul di kaca televisyen, Watie dilihat gugup menjawab soalan daripada pengacara iaitu Nabil dan Hawa Rizwana.

BACA: “Sarah Ada Di Tempat Paling Istimewa Dalam Hidup Saya, Watie Pun Tahu…” – Shuib

Malah, rata-rata penonton terhibur dengan cara Watie memegang mikrofon sehingga Shuib memohon maaf kerana tunangnya itu tidak biasa.

#Watie okay ke tu pegang mic tu? ? Jenuh @Shuib Sepahtu minta maaf ?? #meletop #shuibwatie

Dalam pada itu, di ruangan komen TikTok MeleTOP, turut menjadi perhatian apabila ada yang mengatakan wajah Watie seiras dengan bekas perdana menteri, Datuk Seri Najib iaitu Datin Seri Rosmah Mansor ketika muda.

Tidak kurang juga, ada yang mengatakan wajah tunang Shuib itu mirip seperti pelakon veteran, Delimawati.

Terdahulu, Shuib dan Watie selamat mengikat tapi pertunangan pada 6 Mei lalu di kediaman wanita itu di Shah Alam.


Walaupun Kontroversi, Hattan Tak Menang Tangan Terima Tawaran Menyanyi

Meskipun terpalit dengan kontroversi dengan pembaca berita bulan lalu, penyanyi Datuk Hattan berkata ianya tidak menjejaskan aktiviti seninya.

Memetik Harian Metro, Hattan berkata semuanya berjalan seperti biasa malah tidak putus-putus menerima tawaran persembahan.

BACA: “Hattan Pernah Pergi Haji, Ada Gelaran Datuk, Patut Kawal Cara Percakapan” – Saari Amri

“Alhamdulillah, saya tak menang tangan ditawarkan menyanyi di sana sini. Ada satu syarikat ambil saya menyanyi untuk lima ‘show’ anjuran mereka di seluruh negara. Sudah semestinya saya menyanyi dengan iringan pemuzik pengiring,” katanya.

Sementara itu, Hattan menafikan dakwaan Konsert ‘Sifu & Aku 38’ besama Datuk M. Nasir dibatalkan kerana penjualan tiket tidak laku.

Menurutnya, ia tiada kaitan langsung dengan kontroversi tersebut sebaliknya terpaksa ditunda atas beberapa faktor, antaranya kematian kakitangan Luncai Emas milik M. Nasir.

“Yang kendalikan urusan di sana ialah Allahyarham Sham Amir Hussain. Arwah bawa masuk banyak penaja untuk konsert ini.

“Jadi, buat masa ini konsert terpaksa ditunda untuk sementara waktu. Saya diberitahu tiket berharga RM1,000 dan RM188 untuk konsert di Sabah habis dijual.

“Persediaan untuk show pun dah dibuat tanpa masalah. Kami semua dah dibayar sekitar 60 peratus. Ia mungkin akan berlangsung sekitar Ogos nanti.  Kami akan buat sidang media khas untuk perkembangan lanjut nanti,” katanya.

Difahamkan, konsert itu sepatutnya berlangsung di Pusat Konvensyen Borneo Kuching (BCCK) pada 25 Mei ini dan seterusnya Pusat Konvensyen Antarabangsa Sabah pada 1 Jun depan.


“Insyallah, Satu Hari Saya Akan Pakai Tudung”

Umum mengetahui, penyanyi Salamiah Hassan sudah pun tampil berhijab. Susulan itu, ada yang mempersoalkan bila pula anak perempuannya, Atilia Haron mengikut jejak ibunya.

Baru-baru ini, menerusi video dikongsikan Kiffy Razak di TikTok, Atilia berkata berharap dia bertudung apabila sudah bersedia dan bukan kerana dipaksa.

BACA: Pakai Baju Tanpa Lengan, Netizen Terkejut Tengok Atilia Haron Bertatu?

Dao yang baik2… Semoga dipermudahkan semuanya. Aamin? #lotsoflove #doayangbaikbaik #staysafe #kitajagakita #fyp #foryourpage

“Mama pun ada cakap, kenapa bertudung jadi isu. Ramai telefon dia tanya pasal bertudung, dia pun malas nak jelaskan.  Biar jelah, memang dah sampai waktunya dia nak bertudung.

“Tapi pasal saya ni, dia cakap biarlah bila dah bersedia, sama macam dia juga. Bila dia dah sedia nak pakai tudung, alhamdulilah dia dah pakai walaupun tiada orang paksa.

“Dia pun nak sama macam anak dia, tiada siapa paksa dia, nanti saya sendiri nak bersedia pakai tudung. Doa-doakanlah,” katanya.

Sementara itu, penyanyi berusia 50 tahun itu berkata dia selesa dengan penampilan sekarang namun memohon peminatnya mendoakan agar dia akan bertudung suatu hari nanti.

“Insyallah, satu hari saya akan pakai tudung. Buat masa sekarang saya selesa macam ini, dengan kerja-kerja yang saya lakukan,” katanya.


Suami Bukan Kaki Media Sosial, Ramona Zamzam Tak Risau Penyondol

Pelakon Ramona Zamzam berkata suaminya, Rami Alaskar kurang aktif dalam media sosial sekaligus membuatkan dia tidak bimbang rumah tangganya diganggu penyondol.

Memetik Kosmo, Ramona berkata suaminya itu selesa melaksanakan tanggungjawab kepada keluarga dan mengisi masa pada perniagaan.

BACA: Kaki Ramona Zamzam Calar Balar Kena Batu Karang Ketika Bercuti

“Bukan tak takut kepada penyondol, tetapi Alhamdulillah sepanjang lapan tahun mendirikan rumah tangga kami sentiasa mengingatkan supaya setia terhadap satu sama lain.

“Kami berdua umpama satu pasukan yang saling menyokong. Memang tenang, tambah-tambah suami pun tak aktif dalam media sosial. Malas katanya.

“Benda ini sebenarnya bawa kedamaian, cuma sebelum ini dia ada tertanya-tanya kenapa saya fokus pada telefon. Saya terangkan ini juga sebahagian kerja, tetapi berpada-pada” katanya.

Dalam pada itu, suaminya juga seorang memahami kerjaya seninya dan tidak kisah bergilir menjaga anak tunggal mereka,
Ivanna.

“Jika saya menjalani penggambaran, dia yang banyak menguruskan perniagaan dari rumah akan menguruskan anak, apabila dia keluar mesyuarat atau kerja di luar, saya pula ambil alih tugas di rumah,” katanya.

Untuk rekod, Ramona Zamzam mendirikan rumah tangga dengan Rami, jejaka berasal dari Palestin pada 1 Mei 2015. Pasangan itu dikurniakan seorang cahaya mata perempuan pada Disember 2017.


“Jangan Tanya Saya Tanya Tuan Badan, Penat Nak Menjawab” – Ayda Jebat

Sejak semalam hangat diperkatakan apabila penyanyi Fyna Jebat dikatakan sudah bercerai dengan jurulatih bola sepak, Datuk Zainal Abidin Hassan.

Memetik Harian Metro, kakak kepada penyanyi itu iaitu Ayda Jebat enggan masuk campur mengenai rumah tangga adinya itu serta meminta bertanyakan hal itu kepada Fyna.

“Jangan tanya saya. Tanya tuan badan. Penat nak menjawab. Asal kes mereka saja, saya yang dicari,” katanya.

Semalam tular apabila anak perempuan Zainal iaitu Zahira Aisyah dalam satu komen di media sosial apabila memaklumkan bapanya sudah menceraikan Fyna.

Malah, perkara itu turut disahkan oleh saudara terdekat Zainal yang mendedahkan pasangan itu sudah dua minggu bercerai.


Buka Ruangan Komen, Foto Isteri Haqiem Rusli Dipenuhi Kecaman

Sejak sebulan lalu, imej terbaru isteri kepada penyanyi, Haqiem Rusli iaitu Anis Sofea yang tampil tidak bertudung menjadi perhatian ramai.

Malah, sejak itu juga Anis menutup ruangan komen Instagram miliknya. Namun baru-baru ini, Anis dilihat ada memuat naik foto terbaru namun tidak menutup ruangan komen.

Menerusi foto tersebut, Anis dilihat tampil berbusana merah jambu menghadiri rumah terbuka sempena Hari Raya.

Seperti sudah dijangka, ruangan komen perkongsian foto tersebut dihujani dengan kecaman netizen apatah lagi susulan tindakannya yang tidak lagi bertudung.

Tidak kurang juga ada yang mengatakan isteri kepada Haqiem itu lebih cantik berhijab sebelum ini dan lebih suka melihat penampilannya bertudung.

Meskipun ramai yang mengecam namun ada segelintir menitipkan doa agar Anis terbuka hati semula untuk menutup aurat.


“Tak Laku Ke?” – Zara Zya Penat Asyik Ditanya Tentang Jodoh

Pelakon Zara Zya mengakui hatinya terkilan apabila membaca komen yang ditinggalkan oleh netizen yang asyik bertanya mengenai soal jodoh.

Memetik Harian Metro, Zara berkata pertama kali dia menitiskan air mata ketika sedang bersiaran langsung susulan komen ditinggalkan netizen.

BACA: “Saya Tidak Ada Kaitan Lagi Dengan Cawangan Bubble Bee Di Cheras” – Zara Zya

Menurut Zara, bukannya dia tidak boleh menerima teguran namun entah mengapa emosinya sensitif sejak kebelakangan ini.

“Pagi-pagi mungkin mereka membuka mata untuk menyakiti hati orang lain. Tak tahulah kenapa, kita selalunya bangun pagi nak muhasabah diri, tapi ada orang yang buka mata untuk mengecam.

“Ada beberapa soalan yang mungkin sebelum ini saya ambil pendekatan untuk tidak peduli, tapi entah kenapa sejak fikir-fikir ini jadi sensitif sangat. Bukanlah saya tidak boleh ditegur langsung tetapi percakapan itu mengguris hati saya.

“Contohnya seperti tanya tiada orang hendak dekat saya ke? Tak kahwin ke? Tak laku ke? Soalan sebegitu yang akhir-akhir ini menyinggung saya,” katanya.

Tambahnya lagi,  hidupnya bahagia sahaja namun mengakui terjejas sehingga trauma untuk keluar apabila dirinya dihakimi oleh netizen.

“Saya gembira saja dengan hidup saya, namun apabila dihakimi dari atas sehingga ke bawah membuatkan saya sendiri trauma hendak keluar,” katanya.

Dalam pada itu, Zara berkata kata-kata negatif yang dilemparkan bukan saja memberikan impak terhadap kesihatan mental, malah membuatkan dirinya memencilkan diri.

“Otak saya menjadi penat dengan kata-kata orang, sehinggakan saya patah semangat untuk membuat ‘live’ dan keluar berada di tempat awam.

“Saya lebih suka duduk terperuk di rumah saja. Sukar untuk saya jelaskan, namun saya mengambil solusi tidur sebagai jalan pintas untuk melupakan masalah itu,”katanya.


Peminat Minta Mierul Aiman Kongsi Tips Ketiak Licin

Tidak dinafikan drama Projek: High Council memberi impak luar biasa kepada barisan pelakon termasuklah pelakon Mierul Aiman apabila namanya menjadi bualan ramai selepas membintangi drama tersebut.

Baru-baru ini, Mierul muncul sebagai ‘wajah’ majalah Glam Lelaki dan berkongsikan gambar di Instagram majalah berkenaan serta menjadi perhatian ramai.

Bagaimanapun, apa yang menjadi perhatian ramai foto pelakon itu yang tampil memakai singlet serta menampakkan bahagian ketiaknya.

Foto tersebut mendapat pelbagai reaksi daripada netizen yang memuji ketiak pelakon itu bersih serta licin dan dikatakan mengalahkan wanita.

Tidak kurang juga, ada yang meminta tips daripada Mierul untuk memiliki ketiak licin sepertinya itu.

Dalam pada itu, ada yang kurang senang dengan feysen yang digayakan oleh pelakon kesayangan mereka itu serta mengatakan mereka rindukan Mierul yang dulu.


Shila Amzah Lega Ubai Tak Hilang Ingatan Lepas Pembedahan

Umum mengetahui minggu lalu, personaliti media sosial, Ubai selamat menjalani pembedahan kecil membuang ketumbuhan di kepalanya di sebuah klinik swasta di Kuala Lumpur.

Menerusi satu perkongsian di Insta Story, kekasihnya iaitu penyanyi Shila Amzah ada memuat naik status meluahkan rasa syukur pembedahan berjalan dengan lancar dan lega Ubai tidak hilang ingatan selepas pembedahan kecil tersebut.

“Doakan sayang saya ni segera sembuh, nasib baik tak hilang ingatan lepas pembedahan hari itu,” tulisnya.

Bagaimanapun, Shila turut mendedahkan Ubai kini mempunyai ketumbuhan di bahagian mata pula sehingga matanya kelihatan senget.

“Korang tengok lah ni, dalam mata senget sebelah pun masih ada orang nak ambil gambar dengan dia. Mata dia tu ada cyst tahu tak, lepas ketumbuhan dekat belakang otak, sekarang ketumbuhan dekat mata pula,” katanya.

Terdahulu, Ubai berkata dia menyedari ketumbuhan tersebut sejak tiga tahun lalu dan mengambil keputusan untuk melakukan pembedahan kerana bimbang ianya semakin membesar.


Fara Mendoza Sakan Bergelek Di Kelab Malam, Nama Watie Dipetik Netizen

Baru-baru ini, pempengaruh media sosial dan pelakon, Fara Mendoza berkongsi video yang memaparkan dirinya dan  rakan wanita lain sedang berhibur di sebuah kelab malam.

Menerusi video dikongsikan itu, Fara dilihat sedang asyik sakan bergelek bersama-sama rakan-rakannya.

BACA: Gementar Nak Kahwin, Watie Akui Shuib Kelakar & Penuh Kejutan

Bagaimanapun, di ruangan komen perkongsian itu ada netizen memetik nama tunang kepada Shuib Sepahtu iaitu Watie Hanifiah.

Rata-rata netizen mengatakan bahawa Watie juga merupakan rakan mereka. Namun tidak dapat dipastikan mereka masih berteman atau pun tidak.

Dalam pada itu, ada netizen meluahkan rasa syukur apabila Watie kini telah berubah ke arah yang lebih baik serta mendoakan Fara dan rakan-rakannya itu diberikan hidayah.


Gambar Fathia Latiff Nampak Rambut Jadi Perhatian

Sejak kebelakangan ini nama pelakon Fathia Latiff menjadi bualan apabila wajahnya kelihatan berbeza sangat daripada sebelum ini.

Malah, pelakon itu juga dilihat aktif memuat naik gambar di media sosial untuk tatapan peminatnya.

Terbaru, foto dikongsikan Fathia menjadi perhatian apabila memuat naik gambar bersama rakannya di sebuah restoran mewah di Bukit Bintang, Kuala Lumpur.

Namun, penampilannya tertanya mengejutkan apabila rambutnya sedikit kelihatan di sebalik tudung yang dipakainya itu.

Sementara itu, diruangan komen ada netizen mengatakan rambut pelakon itu sudah mula terkeluar dan ada yang rindukan Fathia yang dulu.


Terima Mesej Ajak ‘Main’, Baby Shima Dedah Wajah Lelaki Miang

Baru-baru ini, perkongsian penyanyi Baby Shima menjadi perhatian apabila mendedahkan mesej daripada lelaki yang mengajak melakukan perkara tidak senonoh.

Menerusi perkongsian di Instagram itu, turut memaparkan mesej dihantar lelaki berkenaan yang bertanyakan bayaran  yang dikenakan jika untuk ‘main’ selama dua jam.

BACA: “Siapa Yang Kata Konsert Haram, Jangan Datang” – Baby Shima

Shima turut dilihat memuat naik mesej berkenaan berserta nama akaun dan wajah lelaki miang tersebut untuk tatapan umum.

Dalam pada itu, Shima turut berkata tidak ada bisnes jual beli yang dilakukan serta membuka tawaran kepada mana-mana individu untuk ‘main’ dengan lelaki terbabit.

Perkongsian Shima itu mendapat pelbagai reaksi daripada netizen yang mengecam tindakan lelaki miang tersebut serta turut meminta penyanyi itu membuat laporan polis.


Zainal Abidin, Fyna Jebat Dah Dua Minggu Bercerai

Rumah tangga bekas jurulatih bola sepak terkenal, Datuk Zainal Abidin Hassan bersama penyanyi Fyna Jebat yang dibina awal tahun ini dikatakan telah musnah.

Memetik Harian Metro, perkembangan itu disahkan sendiri saudara terdekat Zainal yang mendedahkan pasangan itu sudah dua minggu bercerai.

Difahamkan, punca penceraian disebabkan Fyna dan isteri pertama Zainal Abidin iaitu Datin Zalina Zaini tiada persefahaman.

“Apa yang dikongsikan anak Zainal itu boleh saya cakap betul. Mereka memang sudah bercerai dua minggu lalu.

“Punca cerai adalah disebabkan kedua-dua isteri Zainal itu mereka tidak ada persefahaman. Jadi mereka ambil keputusan untuk bercerai,” katanya.

Sejak pagi tadi hangat diperkatakan apabila anak perempuan Zainal iaitu Zahira Aisyah dalam satu komen media sosial mendedahkan yang bapanya sudah bercerai dengan Fyna.


Gementar Nak Kahwin, Watie Akui Shuib Kelakar & Penuh Kejutan

Tunang kepada pelawak Shuib iaitu Watie Hanifiah mengakui gementar menantikan hari bahagia mereka tidak lama lagi pada 23 Jun depan.

Memetik Astro Gempak, muncul pertama kali bersama Shuib dalam program MeleTOP semalam, Watie dilihat gementar ketika ditemu bual.

BACA: “Sarah Ada Di Tempat Paling Istimewa Dalam Hidup Saya, Watie Pun Tahu…” – Shuib

“Buat masa sekarang ini, saya rasa semua benda buat saya gementar tapi dalam masa yang sama ada sedikit teruja,”katanya.

Dalam pada itu, Watie turut berkongsikan tunangnya itu seorang yang kelakar dan romantik sekaligus membuatkan hatinya terpaut.

“Shuib ini merupakan seorang yang sangat kelakar dan juga penuh kejutan. Dia juga adalah seorang lelaki yang sweet,” katanya.

Sementara itu, Shuib berkongsikan persiapan majlis perkahwinannya sudah hampir 50 peratus siap serta berhatap agar segalanya dipermudahkan dalam masa sama gementar untuk kembali mendirikan rumah tangga.

“Ada juga sedikit rasa teruja tetapi kadang-kadang saya takut rasa teruja saya disalah faham orang lain. InsyaAllah, harap semuanya baik-baik dan dalam keadaan sederhana sahaja. Semoga benda yang kita rancang berjalan dengan lancar. Itu sahaja yang kami harapkan,” katanya.


Anak Zainal Abidin Dedah Bapa Dah Ceraikan Fyna Jebat?

Tiada angin tiada ribut, nama penyanyi Fyna Jebat menjadi bualan ramai apabila didakwa sudah bercerai dengan bekas jurulatih bola sepak terkenal, Datuk Zainal Abidin Hassan.

Perkara itu hangat diperkatakan apabila anak Zainal iaitu Zahirah Aisyah mendedahkan menerusi satu komen di Instagram bahawa bapanya sudah menceraikan isteri keduanya itu.

BACA: Fyna Jebat Dah Berbaik Dengan Madu, Boleh Makan Semeja Bila Bertemu

Menerusi komen itu juga, Zahirah juga berkata ibunya tidak pernah berdamai dengan sesiapa dan cerita itu tidak benar.

“Ibu saya juga tidak berdamai dengan sesiapa dan cerita ini tidak benar. Untuk pengetahuan awak, ayah saya sudah bercerai dengan Fyna. Mohon padam hantaran ini, terima kasih,” tulisnya.

Difahamkan, Zahirah meninggalkan komen pada entri yang berkongsi semula cerita Fyna sudah berdamai dengan isteri pertama Zainal.

Dalam pada itu, Zahirah turut mempersoalkan mengapa perlu berkongsi semula cerita empat bulan lepas serta meminta untuk memadam posting berkenaan.

Januari awal tahun ini, Fyna mengaku sudah berumah tangga dengan Datuk Zainal Abidin Hassan namun tidak mendedahkan tarikh pernikahan mereka.


Banyak Kes Cerai, Penyondol, Ruhainies Takut Nak Kahwin

Pelakon Ruhainies berkata dia mengakui takut untuk mendirikan rumah tangga selepas melihat banyak kes perceraian dan golongan penyondol dalam kalangan selebriti.

Memetik Kosmo, Ruhainies berkata dia kini mahu memberi fokus pada kerjayanya dan menstabilkan status kewangan terlebih dahulu.

“Sejujurnya, memang takut nak melangkah ke alam perkahwinan disebabkan apa yang berlaku sekarang. Orang bercerai sini sana dan kebanyakan melibatkan golongan selebriti, mana saya tak cuak dengan apa yang berlaku.

“Doa saya semoga dipertemukan dengan jodoh yang baik-baik dan dapat berkekalan hingga akhir nyawa. Siapa yang mahukan perceraian apabila sudah berkahwin? Saya pun tak mahu,” katanya.

Dalam pada itu, Ruhainies berkata dia kini lebih berhati-hati untuk berkongsikan hal peribadi serta soal cinta. Ujarnya, apabila sudah betul-betul yakin, baru akan kongsikan kepada umum.

“Saya dah tak mahu cerita lebih-lebih tentang soal peribadi terutama soal cinta. Kalau dah betul-betul yakin cinta memang bersatu hingga ke jenjang pelamin, baru saya akan umumkan.

“Buat masa sekarang, saya begini sahajalah. Sibuk dengan kerjaya lakonan, masa dengan ibu bapa dan perniagaan.

“Kalau ada rezeki berkahwin, saya tidak akan tolak, namun kalau masih juga belum sampai, saya akan tunggu jodoh dengan penuh setia,” katanya.

Sebelum ini, Ruhainies pernah berkongsikan mengenai hubungan cintanya dengan lelaki dikenali sebagai Mr.E yang merupakan seorang ahli perniagaan.


Sophia Albarakbah Tak Sorok Teman Lelaki Lagi

Pelakon sensasi, Sophia Albarakbah tidak lagi menyorok status hubungannya dengan teman lelakinya dikenali sebagai Mr Doctor.

Memetik BH Online, Sophia berkata dia terbuka jika teman lelakinya itu mahu menemani dirinya menghadiri ke mana-mana acara hiburan.

“Sebenarnya, saya serahkan kepada teman lelaki. Kalau selesa, dia boleh temani saya. Jika tidak, tak mengapa jika enggan ikut. Saya biarkan teman lelaki membuat keputusan,” katanya.

Ditanya sama ada kekasihnya itu bersedia untuk berdepan dengan orang ramai, Sophia berkata dia tidak bimbang kerana Mr Doctor seorang yang tenang.

“Dia okay dan seorang yang tenang. Sepanjang kontroversi yang berlaku sebelum ini, teman lelaki kekal tenang. Dia lebih memikirkan soal pesakitnya daripada perkara lain,” katanya


Hafidz Roshdi Fail Hak Penjagaan Dua Anak

Pelakon Hafidz Roshdi memfailkan permohonan hadanah iaitu hak penjagaan penuh dan interim dua anaknya iaitu Humairah dan Umar di Mahkamah Tinggi Syariah Shah Alam.

Memetik Sinar Harian, menurut peguam syarie yang mewakili Hafidz iaitu Ummi Kartini berkata, tuntutan hadanah penuh difailkan pada 18 April sementara interim pada Jumaat lalu.

BACA: Kesihatan & Semangat Semakin Pulih, Hafidz Roshdi Sedia Kembali Bertugas

“Hafidz memohon agar diberikan hak lawatan yang tetap memandangkan setakat ini berlaku kesulitan untuk Hafidz berjumpa atau berkomunikasi dengan anak-anak.

“Sesalinan dokumen mengenai permohonan tersebut akan diserahkan kepada pihak defendan atau peguam syarienya dalam masa terdekat,” kata peguam.

Sebelum ini, Hafidz meluahkan rasa sedih apabila tidak berpeluang meraikan Hari Raya bersama dua anaknya.

Pada 9 Mei lalu, Mahkamah Rendah Syariah Shah Alam menetapkan 20 Jun ini bagi perbicaraan pengesahan lafaz cerai Hafidz dan Shuhada.


“Janganlah Rasa Diri Kita Mulia & Semua Artis Itu Pendosa”

Penyanyi Baby Shima tampil memberi kenyataan balas mengenai dakwaan dirinya mempersendakan agama selepas menyuarakan pendapat mengenai penganjuran konsert di Malaysia.

Memetik Kosmo, Shima berkata kenyataannya itu dilakukan secara umum dan tuduhan terhadap dirinya yang menghina agama adalah dakwaan berniat jahat serta fitnah.

BACA: “Siapa Yang Kata Konsert Haram, Jangan Datang” – Baby Shima

“Sekiranya tidak mahu ke konsert, tidak perlu ke konsert. Saya sebut konsert secara umum, konsert itu sebahagian daripada hiburan.

“Konsert Coldplay telah pun diluluskan oleh kerajaan. Malaysia mempunyai pelbagai agama dan bangsa, kita adalah masyarakat majmuk. Berapa banyak konsert telah dianjurkan sejak negara kita mencapai kemerdekaan,” katanya.

Kata Shima lagi, pendapatnya itu adalah bersifat peribadi serta mempersoalkan adakah dia tidak boleh menyuarakan pendapat kerana tiada gelaran Pencetus Ummah (PU).

“Pilihan atas diri dan pendapat masing-masing. Saya bukan orang yang mempunyai latar belakang agama apatah lagi nak menghalalkan perkara yang haram.

“Semua itu hanya pendapat saya sahaja dan mungkin disebabkan tiada gelaran pencetus ummah (PU), saya tidak boleh suarakan pendapat?

“Adakah cuma yang ada gelaran PU sahaja yang boleh bercakap? Saya juga sudi dan bersedia menerima teguran tetapi bukan serangan tanpa usul periksa.

“Tiada keperluan menyerang saya dan janganlah rasa diri kita mulia dan semua artis itu pendosa. Kita semua adalah pendosa,” katanya.

Dalam pada itu, Shima berkata dia tidak teragak-agak untuk mengambil tindakan undang-undang kepada individu yang melemparkan tuduhan melampau terhadapnya.

“Alangkah baiknya jika pihak-pihak terbabit boleh menghubungi saya sekiranya mereka tidak faham tentang hal yang cuba disampaikan. Saya juga akan rujuk kepada pihak peguam, sekiranya perlu untuk ambil tindakan susulan,” katanya.


Bekas Isteri Sam Bunkface Tak Setuju Nafkah Anak Dikurangkan

Bekas isteri kepada Sam Bunkface iaitu Aida Azira tidak bersetuju jumlah nafkah RM1,300 dikurangkan kerana ia akan boleh menyebabkan anak mereka, Maleeq tidak dapat menjalani kehidupan sempurna.

Memetik BH Online, Aida berkata jika jumlah tersebut dikurangkan dia juga perlu mengurangkan perbelanjaan anaknya termasuk makanan.

BACA: “Saya Sedar Hanya Orang Biasa & Tiada Pengaruh” – Bekas Isteri Sam Bunkface

“Sekiranya nafkah dikurangkan, bermakna saya perlu kurangkan perbelanjaan anak. Kos itu termasuk tempat tinggal, makanan, pakaian, perubatan, pengangkutan ke sekolah dan utiliti seperti bil air dan elektrik.

“Jika dikurangkan, saya terpaksa kurangkan makanan Maleeq di mana setiap kali mengambilnya dari sekolah, anak saya berbelanja kira-kira RM15 untuk membeli makanan seperti ais krim dan ‘toys’ (permainan).

“Selain itu, anak tidak selesa kerana perlu mengehadkan penggunaan penghawa dingin yang saya kira membabitkan bil (perlu dibayar)” katanya.

Perkara itu dimaklumkan oleh Aida menjawab soalan daripada peguam syarie, Liyana Sihar yang mewakili Sam pada perbicaraan pindaan tuntutan jumlah nafkah anak di Mahkamah Rendah Syariah Petaling, Subang Bestari, petang tadi.

Menurut Aida lagi, selain perubatan dan makanan, jumlah nafkah RM1,300 turut digunakan untuk membayar pelbagai keperluan antaranya insurans dan Skim Simpanan Pendidikan Nasional (SSPN) yang perlu dibayar secara bulanan.

Bagaimanapun, Hakim Syarie Shukran Yusof menetapkan 26 Jun depan bagi prosiding pemeriksaan balas yang akan dilakukan peguam syarie mewakili Aida.

Sementara itu, Sam berharap keadilan berpihak padanya serta menyerahkan keputusan kepada pihak mahkamah.

“Saya hanya ingin mencari keadilan dan berharap keadilan akan berpihak kepada saya. Tiada apa yang hendak saya cakapkan. Biarlah mahkamah yang tentukan. Selain daripada itu, kena tanya kepada Puan Aida,” katanya.


Kongsi Foto Sidai Bikini, Netizen Anggap Ameera Khan Tiada Sifat Malu

Sebut saja nama Ameera Khan atau Little Miss Khan, sememangnya adik kepada selebriti popular, Noor Neelofa itu dikenali ramai dan sentiasa menjadi perhatian.

Baru-baru ini, perkongsian Ameera menjadi perhatian apabila memuat naik gambar pakaian dalamnya berwarna merah yang disidai di pagar besi sekaligus mengejutkan netizen.

Seperti sudah dijangka, diruangan komen rata-rata netizen menegur tindakan adik kepada selebriti terkenal itu seolah tiada sifat malu.

Malah, ada netizen yang menyindir selebriti media sosial itu dengan mendakwa pergi umrah berkali-kali tetapi hanya sia-sia.

Dalam pada itu, ada yang menitipkan nasihat buat Ameera supaya menjaga kehormatan diri serta mendoakan agar dikurniakan hidayah.


Tiada Rahsia Awet Muda, Amy Mastura Akui Rajin Senyum

Usia sudah menginjak 50 tahun, namun wajah pelakon dan penyanyi Amy Mastura dilihat tidak berubah dan awet muda serta berpewatakan ceria.

Memetik Utusan Online, Amu berkata tiada rahsia awet muda yang diamalkannya serta mengakui mungkin kerana dia seorang yang rajin senyum.

“Tak ada rahsia apapun, mungkin sebab rajin senyum. Mana ada tak makan usia. Saya nampak muda mungkin sebab solekan. Kalau tak pun, mungkin orang yang ambil video saya semuanya guna filter,” katanya.

Dalam pada itu, Amy berkata disebalik kegembiraan ditunjukkan di media sosial dia juga tidak terlepas daripada masalah namun dia tidak tunjukkan kepada umum.

“Nampak saya gembira seperti tiada masalah bukan bermakna saya tiada masalah. Mestilah ada kerana itu lumrah hidup.

“Saya juga jarang tunjuk masalah saya kepada orang ramai sebab saya rasa tidak adil untuk bermasam muka dengan orang lain sebab mereka tak salah apapun.

“Alhamdulillah, Allah beri kelebihan kepada saya untuk automatik tersenyum bila di depan orang. Lagi pula, ia juga satu bentuk sedekah,” katanya.

Sebelum ini, nama pelakon berusia 52 tahun menjadi sebuatan ramai kerana wajahnya yang tidak berubah sejak dari dulu lagi.


Video Senaman Punggung Ifa Raziah & Aliff Syukri Dikecam Netizen

Baru-baru ini, penyanyi dan usahawan Ifa Raziah dilihat ada memuat naik video di Instagram yang menjadi bualan ramai netizen.

Menerusi video itu, memaparkan Ifa bersama usahawan kosmetik sensasi, Datuk Seri Aliff Syukri sedang bergelek sakan sambil menggoyangkan pinggul.

BACA: “Saya Anggap Itu Karma, Dulu Dia Mengata Saya Macam-Macam Kan” – Ifa Raziah

Ifa turut menulis kapsyen pagi-pagi kena buat senaman punggung serta bertanyakan kepada netizen siapa yang paling seksi.

Seperti sudah dijangka, perkongsian tersebut mengundang kecaman ramai yang berpendapat video seperti itu kurang sesuai untuk dikongsikan kepada umum.

Dalam pada itu, ada yang menitipkan nasihat sebagai seorang yang sudah berumur sepatutnya tunjukkan contoh yang baik kepada anak muda.


Netizen Kecam Fesyen Aina Abdul Ganggu Penonton Belakang?

Sebut saja nama Aina Abdul, pasti semua tahu penyanyi itu sering tampil dengan imej dan fesyen luar biasa serta lain daripada yang lain.

Baru-baru ini, Aina tampil dengan imej berturban tinggi sebagai juri tetap program realiti Big Stage dikritik oleh netizen.

BACA: “Aina Abdul Bersahaja Nyanyiannya, Tidak Terlalu Menjerit” – Ketua Juri

Menerusi satu perkongsian di Instagram, Aina dilihat ada memuat naik busana berwarna hijau neon yang digayakannya untuk konsert tersebut.

Namun, di ruangan komen ada netizen meminta pasukan penata gaya penyanyi itu menilai semula konsep yang digayakan oleh Aina kerana dilihat agak keterlaluan dan harap dapat disesuaikan mengikut keadaan.

Kata netizen lagi, mereka turut meminta pasukan tersebut supaya memikirkan tentang penonton yang duduk di belakang kerana tidak dapat melihat persembahan di hadapan.


“Sarah Ada Di Tempat Paling Istimewa Dalam Hidup Saya, Watie Pun Tahu…” – Shuib

Pelawak dan penyampai radio, Shuib Sepahtu berharap sesiapa tidak patut membandingkan arwah isterinya, Siti Sarah dengan tunangnya Watie Hanifiah.

Memetik Media Hiburan, Shuib berkata arwah isterinya itu sentiasa berada di tempat paling istimewa dalam hidupnya.

BACA: 12 Tahun Ada Sosial Media, Pertama Kali Watie Dedah Wajah Kekasih

“Sarah ada di tempat paling istimewa dalam hidup saya. Watie pun tahu tentang perkara itu. Perbandingan itu tidak sepatutnya sebab kita kena terima realitinya.

“(Perbandingan) Ini juga tidak adil untuk Watie. Pada saya, apa salah dia…dia nak ada dengan saya untuk anak-anak, untuk keluarga. Perbandingan itu menyakitkan orang juga,” katanya.

Dalam pada itu, mengenai tarikh majlis pernikahannya pada 23 Jun depan tidak mempunyai apa-apa simbolik sebaliknya mahu mengadakan majlis pada hari Jumaat.

“Kami akan adakan satu majlis (resepsi) saja nanti. Doakan semuanya dipermudahkan,” katanya.

Terdahulu, Shuib dan Watie selamat mengikat tapi pertunangan pada 6 Mei lalu di kediaman wanita itu di Shah Alam.


Enggan Tumpang Harta Chef Wan, Serina Selesa Hidup Berdikari Di Perlis

Pelakon Serina Redzuawan reda apabila hak penjagaan kekal anak perempuannya, Isabella Saffiya diserahkan kepada bekas suami iaitu Gavin Edward oleh mahkamah pada Februari lalu.

Memetik mStar Online, namun Serina bersyukur dia tidak dihalang untuk bertemu dengan kedua-dua anaknya iaitu Isabella dan Tristan Tareef.

“Saya reda dengan apa saja keputusan yang ditetapkan, tapi apa-apa pun saya bersyukur kerana saya tiada masalah untuk berjumpa dengan anak-anak.

“Saya mohon maaf kerana tidak dapat beri keterangan lebih tentang anak-anak kerana saya menghormati pihak mahkamah dan perlu mengikut perintah injunksi,” katanya.

Serina berkata dia mengakui berdepan kesukaran dalam kehidupan namun dia selesa hidup berdikari tanpa mengharapkan bantuan sesiapa termasuk bapanya, Datuk Redzuawan Ismail atau Chef Wan.

“Daripada segi dugaan jangan cakaplah. Saya ni antara artis yang diduga dengan segala masalah. Hal perkahwinan, hal anak-anak, macam-macam. Apa yang membuatkan saya kuat adalah saya daripada dulu tidak pernah bergantung harap pada sesiapa.

“Walaupun saya ada bapa yang kaya, saya tidak pernah telefon papa minta duit. Saya susah macam mana pun, saya tidak pernah minta duit pada papa.

“Bayangkan walaupun bapa saya jutawan, sebuah telefon bimbit pun saya tidak pernah minta dia belikan. Jadi saya memang dibesarkan untuk struggle dan berusaha sendiri,” katanya.

Dalam pada itu, Serina berkata dia kini bahagia dan tenang dua tahun berhijrah ke Perlis bersama suaminya, Meor Mohammad Aidid.

“Selama ni kan kita hidup dekat bandar, tiba-tiba bila duduk dekat Perlis rasa tenang. Bagi saya, bila kita dah dapat kebahagiaan, perkara-perkara lain dah jadi nombor dua. Kita dah tak fikir apa-apa dah.

“Saya kata tak mengapalah. Pengorbanan seorang isteri tu lebih mulia daripada apa yang saya ada sebelum ini. Kemewahan, glamor, semua saya dah dapat dulu,” katanya.

Serina sebelum ini pernah mendirikan rumah tangga dengan Gavin Edward O’Luanaigh pada 1 Januari 2010 namun disahkan bercerai talak satu di Mahkamah Rendah Daerah petaling pada 1 Ogos 2017.

Serina kemudian berkahwin dengan Meor pada April 2021 dan masih belum dikurniakan cahaya mata.


Cat Farish, Shikin Maembong Nikah Tak Lama Lagi?

Umum mengetahui, penyanyi Cat Farish kini sedang hangat menjalin hubungan cinta dengan kakak kepada pelakon, Emma Maembong iaitu Shikin Maembong.

Baru-baru ini, perkongsian pasangan itu menjadi perhatian ramai apabila memuat naik video sedang membuat trend ala-ala Wes Anderson.

BACA: “Cinta Tak Payah Dicari, Ia Muncul Dengan Sendiri Tepat Pada Masanya…” – Cat Farish

Perkongsian video di Instagram itu turut menjadi bualan seolah ada makna tersembunyi yang pasangan ini mahu kongsikan.

Diruangan komen, ada netizen mendakwa pasangan itu bakal disatukan tidak lama lagi, Malah, ada yang berteka-teki adakah pasangan itu bakal bernikah dalam masa terdekat.

Meskipun tidak mengetahui kesahihan perkara tersebut, ada netizen dilihat mengucapkan tahniah buat pasangan itu. Malah, ucapan berkenaan disambut oleh Shikin dengan ucapan terima kasih.


Netizen Sebak Puteri Sarah Ucap Selamat Hari Ibu Kepada Diri Sendiri

Sempena sambutan Hari Ibu, semalam pelakon Puteri Sarah dilihat turut memuat naik ucapan serta video kehidupannya bersama dua anaknya.

Menerusi entri itu, Puteri Sarah mengucapkan selamat hari ibu kepada mereka diluar sana yang membesarkan anak-anak seorang diri.

Puteri Sarah turut mengucapkan terima kasih kerana menjadikan dirinya sebagai seorang yang lebih baik dan mempunyai tujuan yang lebih besar dalam hidup anak-anaknya.

“Selamat Hari Ibu kepada ibu yang telah membesarkan anak-anak anda seorang diri seperti seorang hero. Terima Kasih.

“Terima kasih kerana menjadikan saya seorang yang lebih baik. Terima kasih kerana memberi saya tujuan yang lebih besar dan lebih baik dalam hidup @syaikhulsumayyah,” tulisnya.

Diruangan komen, rata-rata netizen sebak apabila Puteri Sarah mengucapkan ucapan untuk diri sendiri. Malah, ada yang mengatakan Puteri Sarah merupakan salah seorang contoh wanita kuat yang berjuang demi kebahagiaan diri dan anak-anak.


“Cantik Belum Tentu Bahagia…Ada Yang Kena Tinggal, Kena Curang”

Pelakon Bella Astillah menyifatkan kecantikan dalam penampilan diri bukan jaminan untuk seorang wanita menikmati kebahagiaan dalam rumah tangga.

Memetik Harian Metro, Bella berkata dia memilih untuk sentiasa cantik demi menjaga keyakinan diri tanpa cuba menunjuk kepada orang.

BACA: Bella Astillah Maafkan Tapi Tak Akan Lupa Perbuatan Sophia AlBarakbah

“Sebenarnya pada saya, kita (wanita) tampil cantik bukan semata-mata untuk menunjuk pada orang, tetapi lebih kepada membentuk keyakinan diri.

“Kalau nak cakap pasal dia ni cantik-cantik pun ramai saja (wanita) dengan Aliff, cantik-cantik pun kena tinggal, kena curang dan sebagainya, tapi ia terpulang kepada individu itu masing-masing,” katanya.

Menurut Bella, ada dikalangan rakannya tidak menjaga penampilan diri kerana perlu menjaga anak-anak namun suami mereka tetap sayang.

“Ada saja yang saya kenal, kawan rapat dan dia pun jenis tak bersiap, hanya jaga anak-anak dan buat kerja rumah, tapi suami dia tetap sayang. Jadi benda itu (kebahagiaan rumah tangga) tidak tertakluk pada kecantikan atau pun keperibadian seseorang,” katanya.

Dalam pada itu, soal curang tidak boleh dijangka namun apa yang perlu dilakukan oleh wanita adalah untuk tampil cantik demi diri sendiri dan keyakinan diri.

“Dalam soal curang ini, bukan terarah kepada lelaki saja. Wanita atau lelaki, dua-dua ini boleh curang. Cuma, untuk mengelaknya saya percaya jangan memberi ruang seperti kita bagi respon yang nampak okay.

“Masalah pasangan curang ini juga bukan hanya berlaku kepada selebriti saja, tapi mereka dalam karier lain juga. Apapun, semuanya berbalik kepada diri sendiri. Sama ada melayan atau tidak,” katanya.


Jep Sepahtu Dipuji Berani Kongsi Video Hukum Sambut Hari Ibu

Umum mengetahui, semalam merupakan sambutan Hari Ibu yang disambut oleh satu dunia dan ramai tidak melepaskan peluang menzahirkan ucapan istimewa buat ibu tercinta.

Namun berbeza dengan pelawak Jep Sepahtu yang berkongsikan video Ustaz Azhar Idrus menjelaskan hukum orang Islam menyambut hari istimewa itu.

BACA: Jep Sepahtu Dedah Punca Shuib Tiada Dalam Sepahtu Reunion Live

Menerusi video tersebut, pendakwah terkenal itu menjelaskan bahawa haram dan berdosa besar menyambut Hari Ibu.

Perkongsian Jep itu mendapat pelbagai reaksi daripada netizen yang memuji sikap berani Jep yang memuat naik mengenai perkara tersebut.


Ruhainies Dah Tak Nak Kongsi Kisah Cinta Lagi

Pelakon Ruhainies berkata dia belum bersedia untuk berkahwin kerana bimbang selepas melihat kemelut berlaku dalam rumah tangga pasangan selebriti.

Memetik Harian Metro, Ruhainies berkata buat masa ini dia mahu memberi fokus pada kerjaya lakonan serta keluarganya terlebih dahulu.

BACA: Tular Lagi Aksi Mesra, Netizen Dakwa Ruhainies & Zul Ariffin Dah Kahwin Senyap-Senyap

“Saya jadi risau dan takut untuk diri sendiri dalam menjalin perhubungan. Apa yang pasti, buat masa sekarang saya belum terfikir dan bersedia lagi nak berkahwin. Bagi saya, bila sampai jodoh takkan ke mana.

“Buat masa ini, jadual kerja saya pun padat. Alhamdulillah, rezeki tak putus dalam lakonan dan sebagai duta produk. Jadi, rasanya wajar untuk saya utamakan karier dahulu sebelum berkahwin,” katanya.

Sebelum ini terbuka berkongsi mengenai kisah cinta, namun kini Ruhainies tidak mahu lagi berbuat demikian sehingga jodohnya betul-betul sampai.

“Ya, betul sekarang saya dah tak nak lagi ‘share’ (kongsi) tentang hal peribadi dan hubungan cinta sehingga sampai masanya. Kalau dah ada jodoh dan ingin berkahwin nanti, barulah saya kongsi.

“Sebabnya, bila kita dah mula berkongsi cerita berkaitan peribadi seperti kekasih, orang akan mula ternanti-nanti cerita seterusnya. Benda itu penatlah, bila asyik ditanya tentang perkahwinan dan karier pula seakan tenggelam,” katanya.


Yonnyboii Layan Isteri Mengidam, Tak Mahu Air Liur Anak Meleleh

Isterinya Nik Nazira kini hamil lapan bulan, penyanyi Yonnyboii berkata dia berusaha melayan dan mendapatkan makanan yang diidamkan kerana tidak mahu air liur anaknya meleleh.

Memetik Harian Metro, Yonny berkata isterinya sudah mengidam pelbagai jenis makanan dimana ada yang sudah didapat dan ada yang masih dicari lagi.

“Dalam tempoh lebih sebulan ini saya akan terus berusaha mencari dan mendapatkan makanan yang diidamkan isteri. Sebabnya, emak saya selalu mengingatkan agar mencari makanan diidamkan itu sampai dapat.

“Maklumlah, kata orang tua-tua kalau isteri hamil tak dapat makanan yang diidamkan itu, nanti air liur anak akan meleleh. Jadi, kalau boleh saya tak mahulah air liur anak kami  meleleh-leleh pula nanti.

“Saya akan usaha cari dan cuba dapatkan apa saja isteri idamkan selagi belum sampai masa dia bersalin. Insya-Allah, saya yakin dapat menunaikan semua benda yang didamkan itu,” katanya.

Dalam pada itu, Yonny berkata dia dan isteri sudah tahu jantina anak mereka namun merahsiakan dahulu sebaga kejutan.

Sementara itu, Yonny berkata dia tidak sabar untuk bergelar bapa dan sedang dalam proses menyiapkan lagu untuk anak sulungnya itu.

“Insya-Allah, saya dan isteri akan menimang cahaya mata kami pada pertengahan Julai depan. Sekarang, usia kandungan pun sudah mencecah lapan bulan.

“Tak sabar sebenarnya nak jadi ayah, walaupun pada masa sama perasaan sangat berdebar. Tapi, lagu istimewa untuk anak saya memang dalam proses untuk disiapkan,” katanya.


Netizen Komen Nampak Baby Bump, Sweet Qismina Hamil?

Baru-baru ini, pelakon Sweet Qismina dilihat ada memuat naik video bersama suaminya, Adam Lee membuat trend ‘langgar bahu jodoh’ di Instagram.

Menerusi video itu, turut diselitkan gambar dari pertunangan sehingga ke foto majlis perkahwinan mereka. Video tersebut mendapat pelbagai reaksi daripada netizen yang memuji aksi comel pasangan itu.

Namun, turut menjadi perhatian apabila ada yang mendakwa nampak baby bump serta ada yang mengatakan Sweet kelihatan sedikit berisi.

Meskipun tiada pengesahan rasmi daripada tuan badan sendiri, namun ada yang mengucapkan tahniah buat pasangan tersebut.

Untuk rekod, Adam dan Sweet sah bergelar suami isteri pada 24 oktober 2022 selepas setahun mengikat tali pertunangan.


Minta Ziarah Pusara Arwah Ibu, Uwais Buat Ramai Sebak

Semalam merupakan sambutan hari ibu dan ramai tidak melepaskan peluang berkongsikan di media sosial penghargaan buat biadari tercinta dan ibu masing-masing.

Turut menjadi perhatian video dikongsikan di Instagram Allahyarham Siti Sarah Raissuddin memaparkan anak sulungnya, Uwais Al Qarni sempena hari ibu.

Menerusi video itu, Uwais meminta pada atuknya Raissuddin Hamzah untuk singgah sebenar ke pusara ibunya.

Apabila tiba di tanah perkuburan, Uwais meminta izi untuk ke pusara ibu seorang diri. Raissuddin akur dengan pemintaan cucunya itu dan membiarkan kanak-kanak itu sendirian.

Tiba di pusara ibunya, dapat dilihat Uwais benar-benar rindukan arwah ibunya yang telah pergi menghadap Ilahi sejak dua tahun lalu.

Meskipun video dikongsikan hanya lakonan, namun netizen sebak serta memahami apa yang dilalui Uwais yang kehilangan insan paling penting di usia muda.

Diruangan komen, rata-rata netizen mengalirkan air mata serta menitipkan doa buat arwah Siti Sarah serta buat anak-anaknya agar terus kuat.


“Selagi Hidupmu Tak Bahagia, Selagi Itu Hidupku Tak Akan Tenang” – Patimah Ismail

Sejak hangat diperkatakan mengenai kemelut rumah tangga Puteri Sarah, ibu mentua kepada pelakon itu iaitu Datin Patimah Ismail sentiasa menjadi perhatian ramai.

Baru-baru ini, Datin Patimah dilihat ada memuat naik posting mengatakan bahawa dia tidak akan tenang selagi menantunya itu belum mengecapi kebahagiaan.

Menerusi perkongsian di Insta Story itu juga, Patimah turut mendoakan agar Puteri Sarah dan anak-anak diberikan kebahagiaan.

“Selagi hidup mu tidak bahagia, selagi itu hidup ku tidak akan tenang. Ya Allah bahagiakanlah mereka,” tulisnya.

Dalam entri itu, turut memaparkan gambar Puteri Sarah bersama dua cahaya matanya, Syaikhul Islam dan Sumayyah.

Terdahulu, proses perceraian antara Syamsul dan Puteri Sarah masih tergantung selepas pengarah itu tidak jadi melafazkan cerai seperti dijanjikan pada 18 April lalu. Ia berikutan selepas kedua-dua belah pihak gagal mencapai kata sepakat dalam beberapa perkara.


Azrel Ismail Nak Kahwin Tahun Depan, Bakal Isteri Tak Bertudung

Pelakon Azrel Ismail merancang untuk menamatkan zaman bujang dengan wanita pilihan hati pada tahun hadapan.

Memetik Harian Metro, Azrel berkata dia dan kekasihnya itu sudah menjalin cinta sejak setahun yang lalu. Ujarnya lagi, wanita tersebut hanya wanita biasa dan bukan dikalangan artis.

BACA: Pernah Dikecam Netizen, Azrel Ismail Sampai Tak Boleh Tidur Malam

“Dia hanya wanita biasa dan bukan kalangan artis serta berusia awal 20-an, tidak bertudung dan berasal dari Kuala Lumpur. Pada usia sekarang, saya memang sudah bersedia untuk berkahwin.

“Kami juga sudah berbincang untuk membawa hubungan percintaan yang terjalin ke fasa perkahwinan. Insya-Allah, jika tiada aral pada tahun depan,” katanya.

Bagaimanapun, Azrel berkata dia belum bersedia untuk mendedahkan wajah dan identiti bakal iseterinya itu. Ujarnya lagi, dia juga akan berkongsikan tarikh majlis kahwinnya kelak.

“Saya mohon maaf kerana tidak dapat bercerita lanjut mengenai teman istimewa itu kerana bimbang jika yang dirancang tidak menjadi.

“Bila sudah ada tarikh untuk majlis perkahwinan nanti, saya tidak akan merahsiakannya dari pihak media dan peminat,” katanya.

Dalam pada itu, Azrel mengakui sudah serik untuk menjalinkan hubungan dengan rakan artis yang tidak berjalan lancar untuk ke fasa lebih serius.


Solat & Sedekah Subuh Pembuka Rezeki Amir Raja Lawak

Usahawan dan pelawak, Amir Raja Lawak berkongsikan amalan solat dan sedekah pada waktu Subuh setiap hari dilihat sebagai pembuka rezeki dalam bidang perniagaan.

Memetik BH Online, Amir yang mengusahakan perniagaan air jagung berkata dia hanya mengikut perancangan Allah dalam soal rezeki.

“Permulaan hidup setiap hari pada waktu pagi. Memang betul apabila orang dahulu kata bangun pagi atau subuh, rezeki akan dimurahkan.

“Mungkin ini adalah apa yang saya boleh kongsikan kepada orang ramai. Saya ada juga amalkan membaca doa supaya dimurahkan rezeki. Selain itu, sedekah subuh saya juga diamalkan.

“Selepas solat subuh, saya akan sedekah ke mana-mana tabung atau mereka yang memerlukan. Kalau solat di masjid, saya akan sedekah dalam tabung masjid.

“Sedekah sahaja seberapa banyak yang kita mampu dan niatkan baik-baik,” katanya.

Dalam pada itu, Amir berkata dia turut menghulurkan sumbangan kepada pusat pendidikan atau tahfiz yang berdekatan.

“Selain masjid, saya juga sedekah ke rumah tahfiz berdekatan termasuk memberikan air jagung untuk pelajar kerana mereka memang sukakannya.

“Cuma, apa saya boleh katakan solat pada pagi setiap hari adalah kuncinya.

“Mungkin amalan dan doa orang ramai juga menjadi pembuka laluan untuk Allah berikan rezeki kepada saya,” katanya.


Qi Razali Nak Kahwin Wanita Biasa, Tak Terlibat Dunia Hiburan

Selepas beberapa kali gagal dalam percintaan, pelakon dan pengacara, Qi Razali mahu bakal isterinya bukan dalam industri seni.

Memetik mStar Online, Qi berkata usianya semakin meningkat dia kini lebih terbuka dala..memilih pasangan hidup.

BACA: Qi Razali Umum Konsert 30 Tahun Generasiku Persembahan Terakhir Bersama OAG

“Mungkin selepas ini saya dah tak memilih sangat dah, kalau ada pun yang cukup membahagiakan sudah memadai.

“Selepas ini saya akan lebih terbuka dan mungkin orang biasa sahaja. Biar saya seorang sahaja yang berada dalam industri ini.

“Kalau orang biasa dia mungkin kurang tahu selok belok mengenai industri ini jadi pemikiran dia akan lebih seimbang,” katanya.

Dalam pada itu, Qi menafikan dakwaan kononnya dia mementingkan paras rupa. Ujarnya, dia mahu kekasih yang memahami serta mengakui sebelum ini pernah bertemu dengan seorang yang sesuai.

“Ramai yang anggap saya memilih yang cantik sahaja tapi sebenarnya yang cantik itu yang pertama saya nampak. Yang saya kenal (hati) itu sebenarnya yang akan saya simpan.

“Cantik itu memang perlu ada tapi untuk perkahwinan yang lama saya perlukan seseorang yang betul-betul kena dengan jiwa saya.

“Saya pernah bernasib baik (dalam percintaan) suatu ketika dulu, tapi masa itu saya mungkin muda sangat. Tapi bila saya pula yang dah bersedia, jumpa pula pasangan sebaliknya,” katanya.

Sebelum ini, Qi pernah dikaitkan dengan penyanyi Yuna sekitar 2009 hingga 2012.

Qi juga pernah menjalinkan hubungan dengan aktres Nelydia Senrose pada 2013 hingga 2016.


Baru 3 Hari Bersalin, Netizen Seriau Tengok Emma Maembong Dukung Anak Sulung

Baru saja menimang cahaya mata kedua pada Rabu lalu, aksi pelakon Emma Maembong semasa berpantang menimbulkan kebimbangan ramai.

Menerusi video dikongsikan di TikTok, Emma ada berkongsikan majlis akikah anak keduanya itu buat tatapan ramai.

BACA: Dah Mula Mengah, Emma Maembong Dijangka Bersalin Pertengahan Bulan Ini

Namun, apa yang menjadi perhatian apabila Emma dilihat menukung anak sulunngnya sedangkan masih dalam tempoh berpantang.

Tidak kurang juga, ada yang meluahkan rasa seriau melihat Emma duduk bersila sedangkan baru beberapa hari saja bersalin.

Sementara itu, diruangan komen Emma dilihat ada membalas komen netizen meluahkan rasa syukur kerana kedua-dua pengalaman bersalin tidak mengalami koyak dan dijahit.

Dalam pada itu, rata-rata netizen turut menitipkan nasihat buat pelakon itu supaya menjaga kesihatan tubuh selepas bersalin.


Sharnaaz Ahmad Zahir Penghargaan Buat Ibu & Bekas Isteri

Bersempena Hari Ibu hari ini, perkongsian pelakon Sharnaaz Ahmad menjadi perhatian apabila menzahirkan penghargaan buat ibunya dna juga bekas isteri, Noor Nabila.

Menerusi perkongsian di Instagram itu, Sharnaaz mengatakan dia wanita itu memberi kesan yang besar dalam hidupnya dan tanpa mereka berdua dia tidak akan berada di sini.

BACA: Sharnaaz Rela Masuk Rumah Orang Tua Kalau Tiada Jodoh, Dah Standby Tabung

“Dua wanita ini memberi kesan dan hadiah yang sangat besar dalam hidup saya, terima kasih banyak-banyak mama dan mummy Nabila.

“Tanpa kalian berdua, saya tak akan berada disini. Terima kasih mama dan mummy Nabila, selamat hari ibu dan kepada semua ibu di luar sana, kami sayangkan anda!” tulisnya.

Perkongsian Sharnaaz itu mendapat pelbagai reaksi daripada netizen yang memuji sikap pelakon itu yang menghormati wanita dan juga insan bergelar ibu.

Tidak kurang juga ramai mengagumi sikap Sharnaaz yang tetap mnenjaga hubungan baik dengan bekas isterinya meskipun sudah berpisah demi anak tunggal mereka, Jebat Jayden.

Terdahulu, Sharnaaz dan Nabila mendirikan rumah tangga pada 31 Mac 2017 namun berpisah pada 9 Julai 2020. Pasangan itu dikurniakan seorang cahaya mata bernama Jebat Jaydan.


PU Riz Bangga Neelofa Jadi Pilihan Jenama Antarabangsa

Selebriti popular, Neelofa meluahkan rasa syukur dilantik sebagai selebriti pertama menjadi pilihan syarikat antarabangsa Airbnb bagi mempromosikan perkhidmatan tersebut.

Memetik mStar Online, Neelofa yang teruja dengan pelantikan tersebut apatah lagi dia sememangnya seorang yang suka bercuti dan mengembara.

BACA: Neelofa Dedah Tak Pernah Beli Barang Dapur Sejak Kahwin, Tinggal Masak & Kemas Saja

“Alhamdulillah, saya bersyukur dan teruja apabila dipilih menjadi ‘co host’ pada kempen yang dibuat Airbnb di sini. Insya-Allah, jika sambutan bagus akan diteruskan di tempat lain pula. Seperti kita tahu, Airbnb ini ada di seluruh dunia. Kebetulan saya pun suka ‘travel’.

“Bagi kempen Rumah Terbuka Raya ini, saya amat berbesar hati untuk menjadi host bersama Airbnb di sebuah lokasi yang cukup cantik dan selesa. Saya tidak sabar untuk berjumpa dan beramah mesra dengan tetamu,” katanya.

Dalam pada itu, suaminya iaitu PU Riz bersyukur apabila isterinya menjadi pilihan antarabangsa meskipun sudah berniqab.

“Sebagai suami tentu saja saya gembira dan bersyukur, walaupun dia sudah berniqab dan tutup aurat tapi masih diterima ramai. Bukan saja dalam negara, tapi juga di peringkat antarabangsa.

“Sesuatu yang membanggakan juga apabila syarikat antabangsa memandang wanita Muslimah sebagai ikon untuk mewakili jenama mereka. Macam sebelum ini pun, ada beberapa juga jenama antabangsa lain yang masih sudi bekerjasama dengannya,” katanya.


Pakai Skirt Pendek & Bra, Sajat Menari Buat Show Di Australia

Meskipun sudah berhijrah ke Australia, namun masih ramai netizen masih mengikuti perkembangan Sajat atau nama sebenarnya, Muhammad Sajjad Kamaruz Zaman.

Baru-baru ini, perkongsian Sajat menjadi perhatian apabila memuat naik videonya menari lincah di sebuah kelab malam Sydney, Australia.

BACA: “Kalau Lelaki Curang, Kau Pun Curanglah..Takkan Nak Berdoa Kot” – Sajat

Menerusi video itu, dapat dilihat Sajat mengenakan skirt pendek dan juga bra diiringi dengan tepukan gemuruh oleh penonton.

Sajat turut menulis kapsyen mengucapkan terima kasih kerana diberikan peluang untuk membuat persembahan di Newtown Hotel.

Seperti sudah disangka, perkongsian Sajat itu mendapat pelbagai reaksi daripada netizen yang mengecam usahawan itu, tidak kurang juga ada yang tampil menitipkan nasihat.


Bukan Hina B40, Ryzal Ibrahim Enggan Minta Maaf

Pempengaruh media sosial, Ryzal Ibrahim tampil menjelaskan mengenai video dikongsikan olehnya yang dikatakan seolah menyindir golongan B40.

Memetik Oh Bulan, Ryzal berkata video tersebut adalah untuk memberi kesedaran kepada B40 dimana memaparkan realiti kehidupan golongan berkenaan namun tidak sangka disalah anggap oleh netizen.

BACA: Isu DNA Anak, Ryzal Ibrahim Nekad Heret Netizen Ke Mahkamah

Menurut Ryzal lagi, video tersebut menunjukkan mengapa perlu berbelanja banyak sedangkan tiada duit dan akhirnya sehingga berhutang.

“Sebenarnya video itu menceritakan realiti apa yang berlaku dalam hidup kita sekarang. Saya lihat konten saya bukan satu hinaan.

“Video itu sebenarnya beri kesedaran untuk golongan B40 berjimat tetapi disalah ertikan. Kalau tahu tiada duit kenapa perlu berbelanja banyak sehingga berhutang.

“Mungkin golongan macam ini (B40) sangat sensitif dengan sindiran. Sepatutnya saya beri kesedaran itu kenalah berterima kasih,” katanya.

Sementara itu, Ryzal berkata kecaman diberikan netizen tidak memberi kesan pada dirinya dan dia tidak akan memohon maaf kerana tahu dirinya tidak bersalah.

“Kecaman yang diterima masuk telinga kanan keluar telinga kiri. Saya tak rasa itu satu kesan kepada saya. Mungkin mereka tidak faham maksud sebenar disebalik video tersebut, mereka tidak memahami isi tersirat.

“Namun ada juga yang mesej saya dan beritahu mereka minta maaf kerana tidak faham maksud sebenar pada awalnya. Tetapi lebih jelas selepas tonton video penjelasan.

“Mereka perlu sedar perbelanjaan mereka lebih dari pendapatan. Saya tidak akan minta maaf kerana saya tidak salah,” katanya.

Dalam pada itu, Ryzal berkata dia akan lebih berhati-hati dengan apa yang dikongsikannya di media sosial selepas ini. Namun dia tidak tahu jika hilang pengikut kerana yakin rezeki itu daripada Allah.

“Semasa saya post video tersebut hanya mahu kongsikan ruti kehidupan saya. Namun jika saya post begitu akan kelihatan saya macam mahu menunjuk-nunjuk. Tetapi saya tidak menggambarkan itu kerana ramai yang ingin hidup senang tetapi tidak namun.

“Saya fikir video itu bagus untuk gurauan dan sindiran tetapi ia menjadi satu isu yang besar. Cuma konten sebegitu saya akan lebih berhati-hati akan datang.

“Saya pun tidak takut jika kehilangan pengikut kerana rezeki datang dari Allah. Saya tidak pernah takut jika jatuh atau pengikut lari,” katanya.


“Saya Ada Semuanya Tapi Tuhan Belum Bagi Suami Untuk Bimbing Saya”

Selepas beberapa kali berdepan episod gagal dalam rumah tangga, penerbit Datuk A. Aida mengakui dia bahagia hidup sendirian.

Menerusi temu bual bersama Melodi, Aida berkata dia tiada masa untuk mencari pasangan apatah lagi sibuk dengan komitmen serta jadual yang padat.

“Tak ada masa lah nak cari pasangan buat masa ini. Saya sebenarnya buat masa sekarang ini tak fikir langsung lagilah.

“Sekarang ini saya ‘i’m happy being single’ Itu sahaja. Sebab saya wanita bekerjaya, sibuk dengan macam-macam perkara. Jadual saya juga agak padat,” katanya.

Aida mendedahkan ramai jejaka mendekatinya namun hatinya belum terbuka namun mengakui cemburu melihat kebahagiaan dikecapi rakan dan adik-adik bersama suami.

“Ramai yang mendekati tapi buat masa ini hati saya belum terbuka lagi, kadang-kadang bila saya tengok kawan-kawan, adik saya bahagia bersama suami dia, saya sedih jugak lah.

“Saya teringat kata-kata mak saya, dia kata ‘Tuhan bagi segala-galanya pada saya tapi kalau suami Allah belum bagi lagi’ begitulah.

“Saya cemburu tengok adik-adik saya walaupun mereka tak kerja besar tapi hidup bahagia. Macam saya ini, saya ada semuanya tapi Tuhan belum bagi suami untuk bimbing saya,” luahnya.

Dalam pada itu, Aida turut menitipkan pesanan buat anak sulungnya yang bakal mendirikan rumah tangga. Menurutnya, sebagai isteri perlu buat yang terbaik untuk suami.

“Bagi saya, jodoh dan ajal di tangan Allah. Siapa saja nak kahwin tapi cerai-berai. Macam saya, orang selalu tanya ‘kau ni asyik kahwin cerai’. Ada ke orang nak begitu?

“Semestinya kita kalau nak bernikah pasti nak bahagia till Jannah tapi Tuhan dah tulis semuanya, nak buat macam mana. Kita sedaya upaya mempertahankan, kalau dah tak ada jodoh nak buat macam mana. Sebagai seorang wanita, kena buat yang terbaik untuk suami, jaga makan minum,” katanya.


Bekas Isteri Anggap Cliff Umar Dah Mati

Sudah bertahun-tahun membesarkan tiga anak sendirian, bekas isteri Cliff Umar iaitu Zurini Hasbullah menganggap penyanyi itu sudah ‘mati’.

Memetik Harian Metro, Zurini berkata Cliff tidak menghiraukan anak-anaknya selepas mereka berpisah ketika mengandungkan anak bongsu mereka pada 2014.

BACA: Bekas Isteri Harap Cliff Umar Boleh Tengokkan Anak-Anak Jika Dia Sudah Tiada

Menurutnya lagi, penyanyi itu juga tidak memberikan nafkah dan Zurini yang bertungkus-lumus seorang diri membesarkan tiga anak mereka termasuk dua lelaki berusia 13 dan 11 tahun disahkan mengidap autisme.

Difahamkan, anak perempuan bongsu berusia tujuh tahun pula mempunyai ciri-ciri disleksia yang ketara.

“Nak cakap berkenaan Cliff kira kisah itu biarlah dia mati. Duit pun dah habis, dia pun dah buang masa dan rezeki dia pada benda itu. Umpamanya hidup saya ini seperti hidup pun tidak dan mati pun tidak.

“Sangat hebat cabaran hidup yang dilalui saya dan saya kena melaluinya seorang diri bersama anak-anak. Agak mengecewakan apabila Jabatan Kebajikan Masyarakat (JKM) Sarawak tarik semula bantuan kewangan bulanan RM300, manakala bantuan Baitumal pun bukan selalunya tepat pada masa dan datang tiga bulan sekali.

“Tapi wang untuk hidup dan makan hari-hari kena cari. Elaun OKU anak-anak pula diterima setiap enam bulan,” katanya.

Zurini turut kesal apabila bantuan JKM ditarik dengan alasan pendapatannya sekitar RM1,500 hasil jualan beg kait dan kuih-muih tidak melayakkannya untuk dibantu.

“Apa agaknya kriteria yang digunakan sehingga mereka tergamak buat keputusan ini? Sangat sedih apabila anak-anak tengok saya bertelagah dengan kakitangan JKM baru-baru ini.

“Saya menangis apabila keluar dari pejabat JKM. Saya sekarang nak berpindah dari rumah sekarang ke rumah PPR yang kenakan sewa RM200 sebulan.

“Tapi tempatnya di kawasan pedalaman jauh dari segala-galanya. Anak-anak nak bersekolah dan dapatkan rawatan lain. Tahun depan anak sulung, Alief kena masuk sekolah menengah,” katanya.

Dalam pada itu, Zurini berkata semalam dia memaklumkan kepada guru sekolah anak-anaknya bahawa mereka terpaksa berhenti sekolah kerana masalah kewangan dan kekangan masa.

“Ia hanya buat masa ini sementara saya stabilkan hidup. Tapi cikgu kata kalau boleh janganlah. Tapi itulah, semua saya kena buat sendiri. Masa tak cukup, kudrat tak cukup dan duit apatah lagi,” katanya.

Difahamkan, Zurini bersama anak-anaknya kini menetap di Kuching, Sarawak. Zurini menjana pendapatan dengan menghasilkan dan menjual beg kait serta membuat kuih.


Buang Ketumbuhan Di Kepala, Ubai Selamat Jalani Pembedahan

Personaliti media sosial, Ubai selamat menjalani pembedahan kecil membuang ketumbuhan di kepalanya di sebuah klinik swasta di Kuala Lumpur pagi tadi.

Memetik mStar Online, Ubai berkata dia menyedari ketumbuhan tersebut sejak tiga tahun lalu dan mengambil keputusan untuk melakukan pembedahan kerana bimbang ianya semakin membesar.

“Hanya pembedahan kecil sahaja membuang ketumbuhan di bahagian kepala. Saya dah mula kesan sejak tiga tahun lalu masalah ini.

“Ia semakin membesar dan doktor juga menasihatkan supaya buang agar tidak menjadi lebih besar sebab itu melakukan pembedahan,” katanya.

Dalam pada itu, kekasih kepada kepada penyanyi Shila Amzah itu turut meluahkan rasa syukur pembedahan tersebut berjalan lancar dan dinasihatkan oleh doktor untuk berehat.

“Syukur semuanya selesai. Sekarang tengah berehat lagi dan masih dalam keadaan lemah lagi,” katanya.


Mona Allen Akui Silap Muat Naik Video Nampak Rambut

Baru-baru ini hangat diperkatakan apabila pelakon Mona Allen ada memuat naik video memaparkan dia hanya menutup kepalanya dengan ‘hoodie’ dan menampakkan sebahagian rambutnya ketika sedang bercuti

Memetik mStar Online, Mona mengakui dia tidak sepatutnya mengambil mudah mengenai perkara itu apatah lagi dia sudah berhijab.

BACA: Mona Allen Risau Anak Dicium Orang Ramai & Saudara Masa Hari Raya

Menurutnya, ketika itu dia sibuk menguruskan anaknya menyebabkan dia terlepas pandang video yang di kongsikan di media sosial itu.

#monaallen #fyp #fyp? #fypage #fyp??viral #foryou #foryoupage #foryourpage #masukberanda #masukberandafyp #masukfyp #beranda #berandatiktok #berandafyp #berandafyp?

“Video tersebut adalah ketika saya bawa anak bercuti di Langkawi. Mungkinlah dalam keadaan sibuk menguruskan anak itu saya terlepas pandang.

“Saya pun masih cuba untuk memperbaiki diri ke arah yang lebih baik. Ada juga masa ketika saya keluar dekat dengan rumah saya tidak bertudung penuh,” katanya.

Dalam pada itu, Mona menganggap segala teguran diberikan sebagai tanda orang ramai masih menyayangi dirinya serta mengucapkan terima kasih.

“Terima kasih kerana ramai yang ambil tahu fasal saya. Saya juga manusia biasa yang pasti akan melakukan kesilapan. Saya masih lagi berhijab. Selepas ini saya akan lebih berhati-hati memuat naik video di laman sosial.

“Saya juga tidak membaca komen di media sosial selepas isu ini diperkatakan. Lebih baik diam daripada menambahkan rasa sakit hati dan marah kepada orang lain,” katanya.


Anak Kak KM Meraung, Kurung Diri Tak Nak Pergi Sekolah

Sebagai ibu, pasti akan berdepan pengalaman dimana anak-anak remaja memberontak. Sama seperti usahawan sensasi Kak KM atau nama sebenarnya, Liana Rosli turut berdepan situasi sama.

Baru-baru ini, Kak KM dilihat ada membuat sesi live apabila buntu kerana anak ketiganya, Rania memberontak dan enggan pergi ke sekolah.

BACA: Bercuti Di London, Anak Kak KM Dipuji Cantik Seperti Bidadari

Menerusi sesi live tersebut, turut memaparkan Rania tantrum teruk sehingga bertindak mengurungkan diri dalam bilik.

Kak KM berkata dia sudah mencuba sebaik mungkin memujuk anaknya itu untuk pergi ke sekolah. Lebih sukar, usahawan itu tidak dapat membka pintu bilik tersebut kerana lupa dimana kunci pendua diletakkan.

Meskipun sudah memujuk, kedengaran Rania meraung-raung serta mengatakan tidak mahu pergi ke sekolah.

Kak KM cuba menggunakan dumbbell untuk memecahkan pintu bilik, namun tidak berjaya kerana tombol pintu bilik tersebut adalah jenis tahan lasak.

Suami Kak KM iaitu Razman Ramli turut memujuk anak mereka untuk keluar dari bilik tetapi Rania tetap berkeras hati juga dan tetap tidak mahu pergi ke sekolah.

“Orang kata tak nak pergi sekolah, benci..benci betullah.. Semua orang tak sayang baby (Rania). Mama memang tak sayang baby lah, Mama memang tak sayang baby, baby nak mati..”jerit Rania.

Dalam pada itu, Kak KM berkata anaknya itu tidak takut dengan guru besar selain akan membawa Rania bertemu dengan kaunseling untuk menyelesaikan masalah anaknya itu.

Bukan itu sahaja, Kak KM berkata dia sudah berusaha berjumpa dengan ustaz serta  mengambil air penawar namun tidak berkesan.


“Siapa Yang Kata Konsert Haram, Jangan Datang” – Baby Shima

Umum mengetahui, kumpulan rock popular Britain, Coldplay akan mengadakan konsert pada 22 November depan di Stadium Nasional Bukit Jalil.

Seperti sudah dijangka, pasti akan ada segelintir pihak yang kurang senang dengan konsert tersebut sehingga membantah penganjuran konsert berkenaan.

BACA: “Mummy Antara Juri Program Paling Bagus Sebab Dia Tak Fake” – Baby Shima

Perkara itu turut mendapat perhatian penyanyi dangdut sensasi, Baby Shima yang berpendapat buat mereka yang merasakan konsert tersebut haram, tidak perlu datang untuk menonton.

Menurutnya lagi, tiada msalah jika Malaysia mahu mengadakan konsert dan mengatakansetiap orang ada pilihan.

“Konsert kat Malaysia tak ada masalah pun. Siapa nak tengok, pergi tengok. Siapa yang kata haram, jangan datang. Duduk rumah, duduk surau. Apalah susah sangat, hidup itu pilihan,” tulisnya.

Sementara itu, dalam perkongsian lain Baby Shima turut mempersoalkan individu yang lantang membantah jika ada artis luar yang bakal mengadakan konsert di Malaysia.

Terdahulu, pendakwah bebas, PU Syed membantah penganjuran konsert Coldplay serta menyifatkan konsert tersebut tidak bermanfaat kepada ummah dan budaya hedonisme atau hiburan dalam masyarakat perlu dihentikan.


Tangan Anak Patah, Rita Rudaini Minta Netizen Henti Petik Nama Si Polan

Baru-baru ini, pelakon Rita Rudaini memaklumkan anak sulungnya Airit Rayyan Rizqin telah mengalami kecederaan di bahagian tangan.

Menerusi perkongsian di Instagram, Rita berkata tangan anaknya itu patah sehari selepas kembali bersekolah pada minggu lalu.

BACA: “Sakitnya Tak Sesakit Dikhianati & Ditinggalkan Dulu…” – Rita Rudaini

Perkongsian Rita itu mendapat pelbagai reaksi daripada netizen yang mendoakan agar Rayyan kembali sembuh, tidak kurang juga ada yang bertanyakan mengenai bekas suaminya, Aidil Zafuan.

Bagaimanapun, menerusi Insta Story, Rita dilihat ada memuat naik status meminta netizen agar berhenti mengaitkan individu yang digelar ‘arwah’ itu dengan kehidupannya.

Tambah Rita lagi, dia dan anak-anak sudah cukup bahagia serta kehidupan mereka tenang-tenang sahaja.

“14 tahun dah, dah berbulu, dah berjanggut. Jadi tak payah la no. Nak bersua pun nantilah bersua di akhirat. Itu pun kalau dapat cari la. Kami dah cukup bahagia dan tenang sekarang” tulisnya.